Турк сериалларини тақиқладик, ўзбек сериалларининг улардан устун жиҳати борми? — Ishonch Gazetasi\nСериал қаҳрамони Шариф қонуний рафиқасини уйдан ҳайдаб юборади ва хизматкори билан ишқий муносабатга киришади. Натижада хизматкор қиз ҳомиладор бўлиб қолади. Шундан сўнг бу хонадонга бошқа бир қиз хизматкор бўлиб келади. Энди эса йигит унга уйланмоқчи. Шарифнинг онаси эса ўғлини аросатдан қутқариш мақсадида ҳомиладор қизни чет элга сотиб юбормоқчи…\nСериал қаҳрамони Тоҳир Туркияда ўзидан ёши катта бўлган аёл билан шаръий никоҳдан ўтиб яшайди ва ундан фарзандли бўлади. Ўзбекистонга қайтгач, Тоҳирнинг онаси ўғлини ўша аёлнинг катта қизи билан учраштиради. У энди ўзининг ўгай «қизи»ни севиб қолади…\n«Бир ками тўлмаган дунё»…\nМактаб ёшидаги қизга ўгай отаси тегажоғлик қилади. Буни эшитган она эса қизини болалар уйига топширади…\nУшбу воқеалар сериалсевар одамлар учун жуда яхши таниш, чунки бу саҳналар бугун телеканалларимизда намойиш этилаётган ўзбек сериалларининг сюжетларидир. Аввал турли маиший воқеалар ва енгил-елпи мавзулар акс этган киноларни «хонтахта фильмлар» деб атардик. Энди эса худди шундай томошабин маънавиятига зарар етказадиган, қотиллик, ўғирлик, гиёҳвандлик, ё бўлмаса, қайнона-келин можароси, хиёнаткор аёл машмашалари акс этган сериаллар сони ортиб бормоқда. Бир-бир ярим соат давом этадиган «хонтахта фильмлар»нинг зарари унчалик сезилмасди. Чунки уни томошабинлар бир кўриб, кейин унутиб юборишарди. Аммо телеканалларнинг маълум соатини банд этган, ойлаб намойиш этилаётган савиясиз сериаллар томошабин руҳиятини ўзгартирмай, унинг ҳаётига таъсир этмай қолмайди…\nСериаллар ҳаётга кўчяптими?\nИнтернет саҳифаларини кузата туриб ўйланиб қоласан киши, худди сериалларимиздаги воқеаларга ўхшаш жиноятлар, кўнгилсиз ҳолатлар таъбингни хира қилади. Кейинги пайтларда «Қайнона келинини дўппослади», «Келин қайнонасини ўлдирди», «Эр хиёнаткор хотинини кечирмади» дея номланган хабарларни ўқий туриб, миллий сериалларимизнинг сюжети хаёлингга келаверади.\nМасалан, яқинда Ангрен шаҳрида бир гуруҳ аёллар кўчада бошқа бир аёлни дўппослаётгани тасвирлари пайдо бўлди. Қиз уни ураётган аёллардан бирининг эри билан учрашиб юрар экан. Бир сўз билан айтганда, кўчанинг ўртасида бир қиз «самосуд» қилинмоқда. «Журналист» сериалининг 153-қисмида худди ана шундай тасвирларга кўзимиз тушди. Унда ҳам бир аёл қўшнисига эри билан ишқий муносабатда бўлган қизни калтаклатади ва ўзи воқеани телефонга суратга туширади. Тасвирни интернетга тарқатишини бот-бот такрорлайди.\n— Ёзувчи, сценарист ва шоирлар жамиятдаги бирон иллатни қаламга олаётганда эҳтиёт бўлиши керак. Чунки инсонларда, айниқса, болаларда кўрган нарсасини такрорлаш инстинкти жуда юқори, — дейди психолог Зебунисо Аҳмедова. — Тўғри, ҳеч ким спиртли ичимлик истеъмол қилиш яхши ёки хиёнат қилиш керак деб ёзмайди. Аммо бунинг нимаси ёмон эканини, аянчли оқибатини маромига етказиб изоҳлаб беролмаса, бу иллатни тарғиб қилиб қўйган бўлади. Масалан, мен сизга фил ҳақида ўйламанг, десам, хаёлингизга узун хартумли фил образи гавдаланади. Кейин эса уни нима учун ўйламаслигингиз кераклигини тушунтириб берсамгина, сиз филни унутишга уринасиз. Бугунги миллий сериалларимизда хотинига ёки эрига хиёнат қилиш, гиёҳванд моддалар ёки спиртли ичимлик истеъмол қилиш саҳналари жуда кўп ва бўрттирилган ҳолда намойиш этилмоқда. Аммо уларнинг оқибати нима бўлиши тўлиқ очиб берилмаяпти. Бу эса медиа маҳсулотларнинг айни шу иллатлар рекламасига айланиб қолишига сабаб бўляпти.\nХом маҳсулот қоринни оғритади\n— «Ҳаёт жилғалари», «Фидойилар» каби сериалларимда ўнлаб истеъдод эгалари кашф қилинди. Ҳар бир серияда қаҳрамонларнинг хатти-ҳаракати, гапиришига эътибор қаратардик, — дейди режиссёр Абдухалил Мигноров. — Ушбу картиналар университет талабаларининг чекка қишлоқдаги амалиёти ҳамда шифокорларнинг фидокорона меҳнатлари тўғрисида ҳикоя қилиб, инсонларни илм йўлида фидойи бўлишга, ўз касбига меҳр ва садоқат билан ёндашишга ундайди. Ҳозир сериалларимиз бемаза қовуннинг уруғидек кўпайиб кетган. Уларда инсонга мотивация берувчи ёки бирор иллатдан қайтарувчи олий ғоя етишмайди. Бир-иккитасини томоша қилдим — барчаси юзаки.\nСериаллар кўпайгани яхши, аммо сифатни ҳам эсдан чиқармаслик керак-да. «Хонтахта фильмлар»дан «хонтахта сериал»лар олишга ўтдик, бу кино санъатининг тараққиёти эмас. Ахир, қўшни аёлларнинг ғийбати, нотинч оиланинг ади-бадисига таяниб яхши бир сериални суратга олиш мумкинми? Сериалнинг масъулияти бадиий фильмдан кўра бир неча баробар оғир. Шунинг учун уни суратга олишга жиддий қараш, кўп вақт ва меҳнат сарф этиш талаб этилади.\nРостдан ҳам, бугунги сериалларнинг воқеаларини кўриб, ундаги мантиқсизлик, бир-бирига номутаносибликни пайқаб, бу фильмларнинг сценарийси йўл-йўлакай, қўл учида ёзилганини англаш мумкин. Масалан, «Журналист» сериалида унинг бош қаҳрамони ким эканини билиш мушкул. Воқеалар ривожи қандай аниқ мақсадга хизмат қилаётганини билиб бўлмайди. Чунки сюжетда узвийлик, хулоса маромига етмай қолган.\nҚисқа қилиб айтганда, агар дастурхонга тортилган таом тобига етказиб пиширилган бўлмаса, хўрандаларнинг соғлиғига зиён етказади. Худди шунингдек, сериаллардаги ғоя ва сюжетлар ҳам маромига етказилмаса, томошабин маънавияти, руҳиятига салбий таъсир этиши шубҳасиз.\nТомошабин фикри қандай?\nМақолани тайёрлаш жараёнида холисликни таъминлаш учун томошабинлар фикри билан қизиқдик. Уларнинг қарашлари турлича: кимдир бу сериаллар ҳаёт ҳақиқатини кўрсатяпти, атрофимизда бундай инсонлар камми, деса, бошқаси ҳамма нарсани ҳам телеэкранга олиб чиқаверишадими, бу нимаси, дея жаҳл қилади.\n— Бир пайтлар ишқий муносабатлар очиқ-ойдин акс этган хориж сериалларини томоша қилиб ўтирардик, чунки ўзбек сериаллари сони кам эди — дейди уй бекаси Дилдора Тўраева. — Бугун ўзбек сериаллари сони ҳам кўпайиб қолди ва бу аста-секин менталитетимизга тўғри келмаган, ёт ғоялар билан суғорилган хориж сериалларини суриб чиқармоқда. Тўғри, сериалларимиз сифат бўйича улар билан беллаша олмас, аммо ўзимизнинг реал ҳаётимизни акс эттириши билан биз, томошабинни ўзига жалб қиляпти.\n— Кеча ўзбек сериалларидан бирида қип-қизил қонга беланган пичоқни кўриб сесканиб кетдим, — дейди яна бир уй бекаси Ҳамида Ҳасанова. — Кейинги пайтларда сериалларимизда спиртли ичимликлар, совуқ қуроллар, наркотик моддалар очиқ-ойдин намойиш этилмоқда. Ҳатто айрим чет эл фильмларида ҳам бундай ҳолат ва маҳсулотлар хиралаштириб, таниб бўлмас даражада кўрсатилади. Бизда эса бунга эътибор берилмаяпти. Умуман олганда, сериалларимиздаги айш-ишрат саҳналари, хиёнат, қотилликларни кўриб, чет эл сериалларидан нима фарқи бор, дея ўйлаб қоламан. Тўғри, ҳозирча актриса-актёрларимиз турли ножўя ҳаракатлар қилишмаяпти, аммо уларнинг гап-сўзлари, имоси, сериал мазмуни буни яққол намоён этиб турибди. Бизга шундай сериаллар керакми? Менталитетимизга тўғри келмайди, дея бир нечта хориж сериаллари экранлардан олиб ташланди. Хўш, ўзимизнинг сериалларда кўрсатилаётган ўсмир қизга зўравонлик қилиш, хотинига хиёнат, эрини алдаш бизнинг менталитетимизга мосми?\nТўғри, ҳаёт фақатгина тўю томоша, байрамлардан, инсонлар тақдири эса қувонч ва бахтдан иборат эмас. У яхши ва ёмон, яхшилик ва ёвузлик ўртасидаги азалий курашдан ташкил топган. Кино-сериаллар эса ана шу ҳаётнинг инъикосини намойиш этувчи санъат туридир. Фақат шукроналик, «ҳайбаракаллачилик» билан ҳам яхши санъат асарини яратиб бўлмайди. Аммо инсон ақлини шоширадиган иллатлар талқинини катта экранга олиб чиқаётганда ҳам эҳтиёт бўлайлик. Томошабинларга оқни оқ, қорани қора деб кўрсатиш йўлида заҳматдан қочмай, бор маҳоратимизни ишга солайлик. Зеро, медиа маҳсулотларни кўриб инсонлар тўғри йўлдан оғмасин, аксинча адашганлар ўз йўлини топсин.\nСиз бунга нима дейсиз, азиз маҳалладош?\nИлк ўзбек актёри ким бўлган?\nБиринчи ўзбек актрисаси, илк ўзбек актёри ким эканини биласизми? Улар қандай қилиб бу соҳага кириб келган?\nТарихда биринчи ўзбек киноактёри, сценарийнавис, кинорежиссёр сифатида ном қолдирган инсон — 1893 йилда Тошкентда туғилган Сулаймон Хўжаевдир. У ХХ асрнинг бошларида яратилган дастлабки ўзбек фильмлари: «Равот қашқирлари», «Чачвон», «Сўнгги бек», «Авлиё қизи», «Тонг олдидан» фильмларида артист сифатида иштирок этган. Сценарий муаллифи, режиссёр ассистенти ва ҳатто режиссёрлик ҳам қилган.\n1911 йилда Тошкентда туғилган Турсуной Саидазимова биринчи ўзбек актрисаси сифатида танилди. Қисқа умри давомида у ўзбек ва чет эл драматургиясидан ёрқин образлар яратди: Николай Гоголнинг «Ревизор»идаги Мария Антоновна, 1927 йилда Карло Готцининг «Маликайи Турандот» асаридаги Турандот, Карло Голдонининг «Икки бойга бир малай» комедиясидаги Клариче образлари шулар жумласидан.\n(48-сон, 2019 йил 7 ноябрь)\nБош келишув сарҳисоби ўтган давр ходимлар учун қанчалик манфаатли бўлди?


30-чи баҳор муборак, азиз газетхон!\nВилоят ўзбекзабон матбуоти майдонида етакчи бўлган ушбу газета душанба куни 30 ёшга тўлaди.\nЮртимиз Мустақиллигининг тенгдоши, ҳар бир газетхоннинг доимий ҳамроҳи, севимли рўзномаси – «Жанубий Қозоғистон» навқирон ёшда. Шодиёна юртимиздаги оғир, пандемия даврига тўғри келди. Мамлакатимизда жорий этилган карантинга қарамай, газета ҳафтасига уч марта хонадонингизга ташриф буюрмоқда. Бунинг учун она тилимизда чоп этилаётган вилоятдаги ягона давлат газетасига содиқ қолаётган барча газетхонларимизга чин дилдан миннатдорчилик билдирамиз. Рўзномамиз турли мавзулардаги ранг-баранг, дилтортар мақола, хабар ва янгиликлар билан ҳар бир газетхоннинг қувонч-ташвишларига шерик, сирдош дўст, давлат ва жамият орасида холис воситачи бўлиб қолаверади.\nГазета саҳифаларидан ҳаёт нафаси уфуриб туриши шарт. Дадил айтиш мумкинки, бу маҳорат аллақачон газетамиз ижодкорлари учун ўзига хос ва бетакрор услуб сифатида шаклланиб улгурган. Нашрда Президент фаолияти ёритилиб бориши, халқимиз, юртимиз равнақи, ислоҳотлар кўлами, маънавият ва маърифат, ёшлар тарбияси, истиқбол орзулари, миллий қадриятлар тўғрисидаги мақолалар бериб борилаётганлиги нашрда шаклланган услубнинг энг тотли меваларидан бири.\nОммавий ахборот воситаларининг биринчи галдаги вазифаси жамоатчилик фикрини ижобий шакллантиришдан иборат. Инсонни турли ахборотлар, янгиликлар, маълумотлар билан қуроллантириш ҳам унинг зиммасида. Айниқса, аҳолининг маънавий-маърифий дунёқарашини кенгайтириш, маданий савиясини юксалтиришга кўмаклашиш бу соҳа ходимлари олдида турган яна бир долзарб вазифадир. Таҳририят жонкуярлари билан ҳамкорлик орқали илгари сурилаётган мавзуларни ҳар томонлама тўкис ёритишга эришмоқда.\nМухтасар қилиб айтганда, таваллудининг ўттиз йиллигини нишонлаётган «Жанубий Қозоғистон» доимо халқ билан бирга, у том маънода маънавият жарчиси ва халқ минбарига айланди.\nМуштарийлар сафининг ортиб бориши жамоамизга юксак масъулият юклайди. Биз эса билдирилган ишончни оқлашга доим тайёрмиз.\nБайрам муборак, азиз муштарий!\nАлишер СОТВОЛДИЕВ, бош муҳаррир., 2021-04-03, 03:16 286\nФуқароларни муҳофаза қилишнинг янги дастаклари амалда 65\nЯгона чипталар тизими жорий этилади 141\nФахрий журналистнинг 80 йиллиги нишонланди 213


Мактаблар ипак қурти боқмоқда\n11 апрел 2021, Тошкент вақти: 23:38\nАндижон вилоятида мактаб ўқувчиларини меҳнатга жалб этишнинг янги турлари яратилди. Туман ҳокимликлари қарори асосида ҳар бир мактаб директори билан ипак қуртини ўстириш ва пилла етиштириш бўйича шартномалар туздирилгани маълум бўлди.\nМухолифат вакили Пўлат Охуновнинг хабар беришича, ҳар бир мактабга 40 граммдан қурт берилган. Қурт боқиш мактаб ўқувчилари зиммасига юкланган. Бундан ташқари, мактабларнинг синф хоналаридан қурт боқиш учун жой ажратилган.\n“Ўзбекистонда болалар меҳнатидан фойдаланмаслик ҳақида қарорлар чиқиб турган бир пайтда Андижонда мактаб ўқувчилари пилла етиштириш каби сермашаққат юмушга жалб қилинди,- дейди Пўлат Охунов. – Масалан, Шаҳрихон туманидаги 1-мактабга қурт берилибди. Ҳатто бир ўқитувчи бригадир қилиб тайинланибди. Бошқа туманларда ҳам бир-иккита мактабга, идоралар, корхоналарга ҳам қурт берилган экан. Умуман қишлоқ хўжалигига алоқаси бўлмаган жойларга ҳам берилиб, шунақа ишлар бўлаëтган экан”.\nУнинг сўзларига кўра, 40 грамм аслида кам кўрингани билан пилла бўлиб етишганда жуда кўп бўлади. Тажриба ëки ҳайвонлар ҳаëтини ўрганиш масаласида бир-икки дона қуртни ривожлантириш мумкин. Лекин бунча қурт 3-4 та хонани олади. Пилла боқиш жуда катта меҳнат ва сарф-харажат талаб қилади. Шунинг учун буни болалар меҳнатини суиистеъмол қилиш ҳисоблаш мумкин.\nАндижонлик Умрзоқ отанинг айтишича, болаларнинг қурт боққан ота-оналарига ëрдамлашиши оддий бир ҳолат.\n“Аввалдан кичик болалар қурт боққан, ҳозир ҳам боқаверади. Қурт олгандан кейин ўзбек биргалашиб боқади. Мен сизни тушундим. Сиз болалар меҳнати, демоқчисиз. Бу унақа гапмас. Уйга киргандан кейин қуртга ҳамма қарайди”,- деди Умрзоқ ота.\nПўлат Охунов эса қурт боқиш каби сермашаққат ишга болаларни жалб қилиш Ўзбекистон қонунларига ҳам, халқаро мезонларга ҳам зидлигини таъкидлади.\n“Ëшлигимиздан биламиз, хонадонда қурт боқилганда бир ëки икки хона қурт учун ажратилади. Бу хоналарда одам яшамайди. Фақат қурт боқилади. Мактабларда боқилса, бу синф хоналарни банд қилади ва болаларнинг таълим олиш жараëнларига таъсир қилади. Андижон мактабларидаги ўқув хоналари қурт ҳисобидан камайган ва бунинг ҳисобига ўқув соатлари қисқартирилиб, мактаб ўқувчиларига баҳолар қурт боқишда кўрсатган хизматлари асосида қўйилмоқда”,- деди Пўлат Охунов.


Давлат ва жамиятга сохта олимдан кўра хавфлироқ киши йўқ | Azon.uz - Ахборот-таҳлилий портал\n1342 12:15 27.01.2022\nДавлат ҳақиқий олимни рағбатлантирмоқда. Ҳам моддий, ҳам маънан. Яхши натижаларга эришса ойлигига қўшимча берилади: фан докторига 60, номзодга 30%! Айтайлик, фан доктори 10 млн олса, ишлари зўр бўлса 16 млн га чиқади ойлиги.\nНатижалар эса: импакт фактори юқори журналдаги мақола, ихтиро, ишланма... Ҳақиқий олимга ҳақиқий рағбатлантириш. Илм билан шуғулланиб, қўшимча олиб юраверади.\nҚийин-қийин сохта олимга қийин. Пичоққа илинадиган иши йўқ, бу ёқда эса отнинг калласидек қўшимча. Унинг ҳам олгиси келади. Йўлиниям топади: битта мақола ёзади, пул тўлаб «қароқчи» журналда чиқартиради. 200 $ ми, 300 $ ми тўлайди, лекин бир йил ўша 60 ёки 30 % қўшимчани олиб юради. Ҳисоб-китобни кўряпсизми? 200 ёки 300 доллар қаёқда, бир йил олиб юрадиган 30/60% қаёқда? Битта «сезон»да чиқиб кетишига ақлингиз етди.\nБу «олимлар» кўп, ҳамма жойни банд этган. Ҳатто илмий кенгашларда ҳам. Кўпчилик, демак, уларнинг овози ҳам кўп. Айтайлик, бу тоифа «олим» 10 та, хорижда ишлаб келган, замонавий фанни кўрганлари 5 та. Илмий кенгашда овозга қўйилса кимнинг тарозиси тош босади?.. Кам бўлманг!\nАйтайлик, энди ўша «олим» ёки «олимлар» «қароқчи журнал»га ҳам илинмай қолди, энди нима қилади? Маҳаллий журналларда ҳам чиқарган мақолалари учун ҳам устама – қўшимча берилишини талаб қилади. Илмий кенгаш муҳокамасига қўйилади. Овоз берилади. 5 та олим қарши, лекин уларнинг овози кам, 10 та «олим»нинг овозига тенг келолмайди. Энди бу «олим» бунақасига қўшимча олади. Илмдаги аҳволни ҳам ана шу 10 «олим» ҳал қилади, анави 5 тасига микрофон тегмайди.\nЭссиз, давлатнинг пуллари, халқнинг пешона териси!\nБу ишларни ҳар нарсада пешқадам бўлишни ёқтирадиган вазирлигимиз, бор-йўқлиги билинмайдиган академиямиз биладими-йўқми, менга қоронғу. Ёки, дардимни номи жарангдор ОАКка айтайми? Журналларни фарқига бормай юрган идорадан нима кутиш мумкин? Ёки мен жуда-жуда нотўғри фикрлаётган бўлишим, институтим мисолида ўзбек фанини кўраётган бўлишим ҳам мумкин. Лекин институтимиздаги аҳвол юқорида номлари зикр этилган идораларимизга маълум. Муҳитни, муносабатни ўзгартиришга уларда ҳеч қандай хоҳиш-истак йўқ. Ёки мен англамагандирман, ниятлари бошқадир, айтайлик, аҳволинг шу экан, энди ёпмасак бўлмас экан, дейишмоқчидир... Билмадим, оддий фуқаро бўлсак, катталаримизнинг калласида нима бор, Ўзига-ю ўзларига маълум.\nХуллас, шу тоифа «олимлар»га майдонни берган ўша идораларимизга саломимни етказиб, айтиб қўймоқчиман: “Янги Ўзбекистоннинг фани бу «олимлар» билан ривожланмайди. Сизларга гапиравериб чарчадик!..”\nЮқоридаги жумлага қайтамиз. «Давлат ва жамиятга сохта олимдан кўра хавфлироқ киши йўқ». Бу тоифа фақат ўмаради, кемиради, лекин ҳеч нарса бермайди, на давлатга, на халққа!\nдавлат Жамият Махсус олимлар Ўзбекистон\n1579 21:05 11.03.2022\n1735 10:05 28.12.2021\n2363 16:05 27.12.2021\n3788 21:40 30.11.2021\n3087 18:05 21.11.2021


17:19 11 Июл 2020\n11:01 01.03.2020 (Янгиланган 11:07 01.03.2020) Ҳавола олиш\nТОШКЕНТ, 1 мар — Sputnik. Ўзбекистонлик боксчи Исроил Мадримов бешинчи жангида венесуэлалик рақибини мағлуб этди.\nЖанг Техас штатининг Фриско шаҳридаги бокс оқшомида бўлиб ўтди. Унда Мадримов венесуэлалик рақиби Чарли Наваррога қарши рингга чиқди. Мадримов 10 раундга мўлжалланган жанг 6-раунддаёқ устунлигини яққол намойиш этди. Мадримов рақибини дастлаб нокдаун ҳолатига туширди, сўнгра эса нокаутга учратди.\nШу тариқа Мадримов WBA йўналишида WBA Super ёки WBA Regular камарлари учун асосий даъвогарга айланди ва Мадримовнинг кейинги жанги биринчи ўрта вазн тоифасида чемпионлик учун кечиши керак.


Xiaomi Bluetooth'ли "ақлли" кроссовкаларни яратди\nХитойнинг Xiaomi компанияси MIJIA бренди остида "ақлли" кроссовкаларни ишлаб чиқарди. Улар Bluetooth билан таъминланган бўлиб, фитнес-билакузук тамойилига кўра ишлайди. Gizmochina сайти шу ҳақида маълум қилди.\nFree Tie Leather чарм кроссовкалари фитнес-датчик ва Bluetooth'га эга. Улар ёрдамида спорт пойабзалини Android ва iOS бошқаруви остидаги смартфонларга улаш мумкин.\n"Ақлли" кроссовкалар учун Mi Smart Home иловаси яратилган. Фойдаланувчи илова ёрдамида босиб ўтилган масофа ва қадамлар сонига доир маълумотларни олиши мумкин. Бундан ташқари, илова калориялар ҳақидаги маълумотларни ҳам тақдим этади.\nКроссовкалар оқ ва қора рангларда сотувга чиққан. Уларга home.mi.com. сайтида буюртма бериш бошланган. Кроссовка нархи - 30 доллар.\nXiaomi Bluetooth ақлли кроссовка MIJIA\nBluetooth қандай ишлайди?


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Британиялик жарроҳ машҳурлар юз тузилишини умумлаштириб, идеал даражадаги аёл қиёфасини яратди\t11:39, 02 сентябрь\tБританиялик пластик жарроҳ мижозларнинг талабини инобатга олган ҳолда, машҳурлар юз тузилишини умулаштириб, идеал даражадаги аёл фотопортретини яратди, деб хабар берди “Lenta.ru” нашри. Идеал даражадаги гўзал аёлнинг фотороботини яратиш учун Лондоннинг Centre for Advanced Facial Cosmetic and Plastic Surgery клиникасида пластик жарроҳ бўлиб ишловчи Жулиан де Сильва сўнгги 10 йил мобайнида қабулига келган минглаб аёлларнинг талабларини таҳлил қилди. Унинг маълумот беришича, аксарият аёллар бурнини герцогиня Кэтрин Кембрижскаяникига (қизлигида Кейт Миддлтон)никига ўхшашини истаган. Жарроҳнинг ўзи ҳам герцогинянинг бурни жуда чиройли эканлигини тан олади. Унинг мижозлари кўзлари Кира Найтлиникига, қошлари Женнифер Лопесникига, лаблари Пенелопа Крусникига ўхшашни исташади. Бундан ташқари, аёллар мунтазам равишда Анжелина Жолининг ёноғини, Майли Сайруснинг пешанасини, Селена Гомеснинг иягини, Шернинг жағини, Риз Уизерспуннинг терисини буюртма қилишган. Де Сильванинг таъкидлашича, аёлларнинг машҳурларга ўхшашга интилишининг ёмон томони йўқ. Уларнинг айнан кимга ўхшашга ҳаракат қилаётганини аниқ билиш, пластик жарроҳликнинг осон ўтказилишига, жарроҳнинг иши енгиллашишига сабаб бўлар экан.


ЯНГИ ТИЗИМ ХАЛҚ МАНФААТИГА ХИЗМАТ ҚИЛАДИ\nРеспубликамизнинг барча ҳудудларида бўлгани каби, Фарғона вилоятида ҳам электр энергиясини ҳисобга олиш ва назорат қилишнинг автоматлаштирилган тизими (АСКУЭ)ни жорий этиш ишлари жадаллик билан давом эттирилмоқда.\nАйни кунларда ҳудудлардаги сектор раҳбарлари ҳамда маҳалла фуқаролар йиғинлари раислари иштирокида жойларда ўқув-семинарлар ташкил этилиб, уларда янги тизимнинг қулайликлари ҳақида маълумотлар берилмоқда. Жумладан Данғара, Бешариқ, Учкўприк, Фарғона туманлари ҳамда Қувасой шаҳрида ўтказилган семинарларда бу борада олиб борилаётган ишлар ҳақида тегишли ташкилотлар мутасаддилари алоҳида тўхталиб ўтдилар. Хусусан,\nДанғара туман электр таъминоти корхонаси бошлиғи В. Тўйчиев:\n- Жорий этилаётган АСКУЭ тизими ҳамда истеъмолчиларга ўрнатилаётган “ақлли ҳисоблагичлар”нинг асосий вазифаси фойдаланилган электр энергияси учун амалга оширилаётган ҳисоб-китобларга аниқлик киритиш, истеъмолчи ва таъминотчи ўртасидаги шаффофликни таъминлашга қаратилган.\nБешариқ туман электр таъминоти корхонаси бошлиғи Т. Умматов:\n- Янги тизимнинг афзалликлари ҳақида гап кетганда шуни алоҳида таъкидлардимки, эндиликда фуқароларимиз электр таъминоти корхонаси ёки банклар эшигида узундан-узун навбатларда туришмайди. Электр ҳисоблагичларнинг кўрсаткичлари туширилган сурат билан ташкилотма-ташкилот юриб, ниманидир исботлашга мажбур бўлишмайди. “Ҳисоблагичингиз кўрсаткичини ёзиб олай”, деб ҳеч ким безовта ҳам қилмайди.\nУчкўприк туман электр таъминоти корхонаси бошлиғи Н. Мелиқўзиев:\n- Ҳисоблагич ўрнатилгач, АСКУЭга уланади, код киритилиб, ҳисоб рақам очилади. Истеъмолчиларга SMS хабар орқали барча маълумотлар автоматик тарзда етказиб турилади. Шунингдек, мобил иловалар орқали тўловни уйдан чиқмай “online” режимида амалга ошириш, энг муҳими, “Шахсий кабинет” орқали қанча электр энергияси сарфланганини кузатиб туриш имкони мавжуд.\nФарғона туман электр таъминоти корхонаси бошлиғи Ш. Хомиджонов:\n- Янги тизимда ҳисоблагичдаги маълумотлар компьютер орқали назорат қилинади. Электр таъминоти корхонаси ходимлари уйма-уй юришга кетадиган вақтини тармоқларнинг техник ҳолатини яхшилашга сарфлайди. Шунингдек, истеъмол қилинган энергия ҳақидаги маълумотларни йиғишда инсон омили таъсири камаяди.\nҚувасой шаҳар электр таъминоти корхонаси бошлиғи М. Усмонов:\n- Янги тизим орқали сансалорлик ва бюрократия ҳолатларига бутунлай барҳам берилади. Ушбу замонавий ҳисоблагичлар 10 йилда бир маротаба қиёсловдан ўтказилиши ҳам истеъмолчиларни ортиқча оворагарчиликлардан халос этади.\nСеминарлар иштирокчилари ўзларини қизиқтирган саволларга мутахассислардан батафсил жавоб олиш асносида, янги тизим халқ манфаатига хизмат қилишини эътироф этишмоқда.\n“Фарғона ҲЭТК” матбуот хизмати.


Атамбаевдан ўзбек косманавти Солижон Шариповнинг 50 ёшини тантанали нишонлаш сўралди « Ўзбекистон Халқ Ҳаракати\nАтамбаевдан ўзбек косманавти Солижон Шариповнинг 50 ёшини тантанали нишонлаш сўралди\n21 July 2014 - 13:42\nҚирғизистондаги ватандошларни бирлаштирувчи рус иттифоқи (ВБРИ) мамлакат президенти Алмазбек Атамбаевга Қирғизистонлик биринчи ўзбек косманавти, Қирғизистон ва Россия қаҳрамони Солижон Шариповнинг 50 ёшини миллий байрам сифатида нишонлаш таклифи билан мурожаат қилди. Бу ҳақда иттифоқ вакили 24.kg агентлигига маълум қилган.\n“Дунёнинг қайсидир давлатида космосга чиққан ер юзидаги юзта одамдан битта бўлган ўзининг биринчи ва ягона косманавти юбилейини нишонламаслигини тасаввур ҳам қила олмаймиз! Унинг шуҳрати, унинг инсоний ва ҳаётий жасорати – бутун сайёрамизнинг ғурури ва шарафидир, биринчи навбатда бу ғурур – бутун Қирғизистон халқига оиддир”, – дейилади мурожаатда.\nМурожаатда келтирилишича, шу йилнинг 24 августида Солижон Шарипов 50 ёшга тўлади.\n“Буюк космонавтимиз Солижон Шариповнинг Россия ва Ўзбекистонда шубҳасиз нишонланадиган юбилейини Қирғизистонда нишонламаслик – давлатнинг обрўсига путур етказади”, – деб ҳисоблайди ВБРИ.\nИттифоқ аъзоларининг қайд қилишларича, Солижон Шарипов ватанпарварлик ва интернационализмнинг муносиб намунасидир. “У ўзи учун қадрли ҳисобланган ва туғилиб ўсган севимли ватани Қирғизистоннинг байроғини ҳамма вақт ўзи билан олиб юради. Унинг шарофати билан мамлакатимиз байроғи нафақат икки маротаба космосга тикилди, балки Шимолий қутбга ҳам олиб чиқилди”, – дейилади мурожаатда.\nИттифоқ вакиллари қирғиз мулозимлари томонидан тузилган 2014 йилга мўлжалланган юбилейлар рўйхатида Қирғизистон биринчи космонавти Солижон Шариповнинг исми киритишмагани шармандалик, деб ҳисоблашади.\nТашкилотнинг вакиллари “Қирғизистон Республикасининг юбилей тадбирлари тўғрисида”ги қонунда бундай саналар – халқ ва давлат ҳаётида алоҳида муҳим аҳамиятга эга бўлган тарихий воқеалар, халқ, давлат ва инсоният олдида алоҳида муҳим хизматларга эга бўлган шахсларнинг юбилей йилидаги туғилган кунлари сифатида белгилаб қўйилганини эслатиб ўтишади.\nВБРИ Атамбаевдан “эси йўқ” бюрократ мулозимларнинг хатосини тўғирлашни ва парламентнинг танаффусда эканлигини ҳисобга олган ҳолда Қирғизистон қаҳрамони Солижон Шариповнинг 50 ёшини тантанали нишонлаш тўғрисида зудлик билан қарор қабул қилишни сўрайди.


Бойвачча билан пари | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариБойвачча билан пари\nБор экан йўқ экан, оч экан, тўқ экан, бир бой бор экан. У бойнинг уч ўғли бор экан. Ўғиллар вояга етгач бой аввал икки ўғлини уйлантириб, уй-жойли қилибди. Кейин кенжа ўғлини уйлантирмоқчи бўлибди. Кенжа ўғил Сари ёй отар экан. Бир кун Сари ёй олиб, ов овлаб юрган экан, бир ердан бир тустовуқ учиб тоғнинг камарига қараб, кетаверибди. Кенжа ўғил тустовуқнинг орқасидан бир ўқни камонга солиб отибди, ўқи тустовуққа тегмабди. Тустовуқ бир ғорга кириб кетибди. Кенжа ўғил Сари ёйнинг ўқини олайин деб ғорга кирибди. Бориб кўрса, ғор париларнинг макони экан. Шу орада бир ёшгина пари қиз келиб, унинг қўлидан ушлаб етаклаб кетибди. Йигит ғорнинг ичида парилар билан қўшилиб қирқ кун юрибди. Қирқ кундан кейин йигитнинг қўлидан ушлаб ғорнинг ичига олиб кирган пари қиз айтибди:\n— Э йигит, сен қайси юртдан бўласан?\n— Мен фалон юртдан бўламан, — дебди кенжа ўғил. Пари яна сўрабди:\n— Сенинг ота-онанг, қариндош-уруғинг борми?\n— Ҳа, отам, энам, икки акам бор, бошқа қариндошларим ҳам бор, — дебди.\n— Ундай бўлса энди сен юртингга бориб, отангга: “Эй ота, менга бир равот солиб беринг!” дегин. Отанг: “Равотни нима қиласан, ўғлим?” деса, “Ўзим кириб-чиқиб юраман”, дегин, — дебди пари.\nПари бу гапларни ўргатиб, йигитни ўз юртига жўнатибди. Кенжа ўғил уйига келгач, отаси билан кўришиб, сўрашиб ўтирибди.\nЙигит отасига айтибди:\n— Ота, менга бир катта равот солиб беринг!\n— Ўғлим, сенга равотнинг нима кераги бор? Аввал уйлангин, жойлангин, ундан кейин равот қуриб бераман-да, болам, — дебди отаси.\n— Э ота, уйим-жойим бўлмаса ҳам ўзим кириб-чиқиб юраман-да, дебди. Бой:\n— Хўп, ўғлим, — дебди ва усталарни олиб келиб, бир яхши гумбирлаган равот солиб берибди.\n— Ана, ўғлим, равот битди, —дебди бой. Кенжа ўғил тағин ёй олиб овга чиқиб кетибди. Айланиб-айланиб, яна парилар яшайдиган ғорга борибди. Йигитни пари қиз кутиб ўтирган экан. Уни кўриши биланоқ яна қўлидан ушлаб, етаклаб, ичкарига олиб кирибди. Йигит пари қиз билан ўйнаб-кулиб юраверибди. Бир неча кун ўтгач, йигит парига айтибди:\n— Энди мен кетаман, — дебди. Пари айтибди:\n— Кетсанг, отангга бориб, “Ота, бу равотнинг ичига оқ ўтов тикиб беринг”, — дегин. Йигит пари билан хўшлашиб, уйига жўнабди. Бойвачча уйига бориб отасига айтибди:\n— Ота, равотнинг ичига бир оқ ўтов тикиб беринг!\n— Хотининг бўлмаса, ўтовни нима қиласан, ўғлим? — дебди отаси.\n— Ўзим унда ётиб юраман-да, — дебди йигит:\n— Ҳа, дуруст, — дебди-да, бир ярқиллаган оқ ўтов тикиб берибди.\nБой ўғлига айтибди:\n— Ўғлим, мана ўтовинг ҳам битди.\nЙигит яна ёйни олиб, овга чиқиб, парилар турадиган ғорга борибди. Пари қиз йигитни кутиб ўтирган экан, уни кўриши биланоқ олдига келиб: “Ўтов тикдингизми?” деб сўрабди. Йигит:\n— Ўтов ҳам тайёр бўлди, — дебди. Пари:\n— Ўтов битган бўлса, юринг энди борайлик, — деб йўлга чиқибди.\nПари қиз йигит билан биргаликда йўлга чиқиб, равотга келиб, оқ ўтовга кирибди. Улар ҳар иккиси эр-хотин бўлиб яшай берибдилар.\nПари қизнинг одати қизиқ экан, у одамларнинг кўзига мушук бўлиб, кенжа ўғилнинг кўзига пари қиз бўлиб кўринар экан.\nКунлардан бир куни йигитнинг отаси ўз кўнглида: “Бориб ўғлимдан бир хабар олайин, равотда нима қилар экан, бир билиб келайин”, деб равотга борибди. Ўтовга кириб қараса, кенжа ўғли бир ўзи ўтирган эмиш, ёнбошида эса бир мушук бор эмиш.\n— Болам, нима қилиб ўтирибсан?— деб сўрабди. Йигит:\n— Ота, ичкари кираман, ташқари чиқаман, мана бу мушугим бор, шу билан овуниб ўтирибман-да, — деб жавоб берибди.\nБой ўғли билан бироз сўзлашиб ўтириб уйига кетибди.\nОрадан тўрт-беш кун ўтибди, шунда пари йигитга: “Отангизнинг уйига бориб, бош ювиш учун бир жом олиб келинг”, дебди.\nЙигит уйига бориб катта акасининг хотинидан бир пиёла қатиқ сўрабди. Келин ойиси бир пиёла қатиқ берибди. Йигит равотга қатиқ олиб келибди.\n— Бир пиёла қатиқ бош ювиш учун етадими? Кўпроқ олиб келсангиз бўларди. Ҳали ҳам бўлса бориб яна қатиқ олиб келинг, — дебди. Йигит бориб яна келин ойисидан бир коса қатиқ олиб келибди.\n— Бош ювиш ҳам ўйинчоқми? Боринг, бир корсон қатиқ олиб келинг, — дебди. Йигит бориб бир корсон қатиқ билан жом олиб келибди.\nПари бошини ювмоқчи бўлиб, йигитга:\n— Энди сиз эшикка чиқиб туринг, — дебди. Йигит эшикка чиқиб турибди.\nПари сочини ёзиб, бир сандалнинг устига чиқиб юва берибди. Йигит кўнглида: бир кўрайин, парининг сочи қандай бўлар экан? — деб ўйлабди. Секин билдирмай, ўтовнинг бир кичик тешигидан қарабди. Кўрса, парининг ўзи сандалнинг устида тикка турибди, сочи эса ерга тегиб турибди.\n“Э, парининг сочига кўп қатиқ кетганича бор экан”, деб ўйлабди. У пари бошини ювиб бўлгандан сўнг ўтовга кирибди. Йигит пари билан ўйнаб-кулиб юра берибди.\nКунлардан бир кун йигитнинг отаси равотга келиб, ўғлим нима қилиб ўтирган экан, деб секин ўтовга қарабди. Ўтов ичида ўғли билан бир пари ўтирган эмиш, унинг ҳусни атрофни ёритиб турган эмиш. Унинг жамоли ҳатто қоронғу кечани ҳам ёритар эмиш. Бой ичидан қувониб кетибди.\n— Болапақир равот билан ўтовга лойиқ хотин топиб олибди, — деб димоғи чоғ бўлиб, келганини уларга билдирмай, индамасдан уйига қайтиб кетибди.\nКундан-кун, ойдан-ой, йилдан-йил ўтибди. Бойнинг бир қариндоши тўй қилмоқчи бўлибди. Бой тўйга нон ёптириб юбориш учун икки ўғлига бир ботмондан икки ботмон ун, сарпо қилиб юбориш учун бир қанча мато берибди.\nБуни эшитган пари келин, йигитга:\n— Сиз ҳам бориб отангиздан ун, тикиш учун мато олиб келинг, — дебди. Йигит:\n— Сиз пари бўлсангиз, нонни қандай қилиб ёпасиз? Матони қандай қилиб тикасиз? Отам “Нима қиласан?” деб сўраса, мен нима деб жавоб бераман? — дебди. Пари айтибди:\n— Унни бир амаллаб кумоч қилиб берармиз, матони эса йўрмаси йирик бўлса ҳам бир амаллаб кийим қилиб берармиз.\nЙигит уйига бориб отасига айтибди:\n— Бизга ҳам ун, мато беринг.\nБуни эшитган келин ойиларидан бири:\n— Ҳой бойвачча, хотинингиз бўлмаса, унни қандай қилиб нон қилдирасиз, сарпони қандай қилиб тикасиз? — дебди.\nЙигит уларга хотинининг сўзини айтибди, ун ва матони олиб, равотга қайтибди. Йигит хомуш бўлиб парига айтибди:\n— Айтганларингизни олиб келдим. Энди нонни қандай ёпамиз, матодан кийимларни қандай тикамиз?\n— Сизнинг бу ун билан ва бу сарпо тикишлар билан ишингиз бўлмасин! Сиз ўзингиз кўрган ғорга бориб, ичкари кирмай, ”Ҳой, парилар, о, парилар, орангизда яхши нон ёпувчи новвойлар, яхши кийим тикувчилар, менинг ёнимга келаверинглар!” деб чақиринг, улар ичкаридан чиқиб, “Йигит, келаверинг”, дейдилар. Сиз ичкари кирмай, орқага қайтасиз, — дебди.\nБугун ўтди, тонг отди.\nЙигит Сари ёйни олиб, ғорга қараб жўнабди. Йўл юрибди, йўл юрса ҳам мўл юрибди, эртаси чошгоҳда ғорга етибди. Йигит ғорнинг оғзига бориб:\n— Ҳой, ҳой парилар, о, парилар, яхши нон ёпувчи новвойлар, яхши кийим тикувчилар, менинг ёнимга келаверинглар! — дебди.\nПарилар чиқиб йигитга:\n— Ичкарига кира беринг, — дейишибди, йигит ичкари кирмай, орқасига қайтибди. Бир кеча-ю, бир кундуз йўл юриб равотга қайтиб келибди. Пари сўрабди:\n— Айтиб келдингизми?\n— Айтиб келдим, — деб жавоб берибди йигит. Орқасидан икки пари келиб, бир уй унни хамир қилиб нон ёпибди.\nЯна бир уй матодан тўн ва ҳар хил кийим-кечаклар тикибди. Келган парилар ишни тугатиб, яна ғорга қайтиб кетибди. Булар эр-хотин кийимларни бекитиб, нонни яхшилаб тахлаб қўйишибди.\nБойнинг катта келинлари маслаҳат қилиб:\n— Бойвачча нима қилиб ётган экан, бориб бир хабар олиб келайлик, — дейишибди. Икки катта келин равотга яқин бориб қарашса, кенжа ўғил пари билан иккови ўтовда гаплашиб ўтирган эмиш. Улар ичкари кириб ўтиргач: “Олиб келган нарсаларингизни нима қилдингизлар? — деб сўрабдилар.\n— Унни кўмоч қилдик, матоларни ҳам улай-булай қилиб, тикиб қўйдик, — деб жавоб берибди.\nКатта келинларидан бири паридан сўрабди:\n— Тўйга сиз нима кийиб борасиз? Бошингизга нима ёпинасиз?\n— Мен қоғоздан қилинган кўйлак, камзул кийиб, қоғоздан қилинган паранжи ёпиниб бораман.\nКатта келинлар уйга қайтишибди: “Бизлар ҳам шундай қиламиз?” деб ўйлашиб, унни кўмоч қилиб, матолардан кийим тикишиб чокини йирик йўрма қилишибди.\nХайр, қиссани калта қилмоқ керак. Бойнинг қариндоши тўйга айтувчи юборибди.\nҲамма тўйга жўнамоқчи бўлибди.\nБойнинг кичкина келини чиройли патир нонларни, этаги кенг бурмали, ёқаси равон тикилган кийим-кечакларни бир қопга солиб, оғзини бўғиб тайёрлаб қўйибди. Ўзи эса шоҳи кимхоб, адрас кийимларни кийиб, унинг устидан қоғоздан ясалган либосларни кийиб тайёр бўлиб ўти-рибди.\nЭнди икки оғиз сўзни бойнинг катта келинларидан эшитинг. Бойнинг икки катта келини ҳам қилган кўмочларини бир қопга, тикилган кийимларни иккинчи қопга солиб тайёрлаб қўйибдилар. Улар ҳеч қандай либос киймай қоғоздан ясалган либосларнигина кийиб, тайёрланиб турибдилар.\nБой от-арава қилиб, уч келинни бир аравага, бошқа нарсаларни иккинчи бир аравага солиб, тўйга жўнабди.\nЙўлда бирдан шамол туриб тўполон бўлиб, ҳавога бир қора булут чиқибди, ёмғир қуя бошлабди. Келинларнинг қоғоздан ясалган либослари ивиб, устларидан тушиб кетибди. Парининг қоғоз либоси остидан кийими ярқираб кўринибди, унинг ҳуснига ҳусн қўшибди.\nИкки катта келин бирдай яланғоч бўлиб қолибдилар.\nУлар шундай шармандагарчилик билан тўйхонага етиб боришибди. Бойнинг ўғиллари икки келинни бу аҳволда кўриб, уялиб келинга дарров уст-бош бериб, кийинтириб қўйибди.\nЎғил ва келинлар тўйхонага кириб, уй эгасини чақириб “Тўй қутлуғ бўлсин” дейишибди. Ҳар қайси келин ўзи ёпиб келган нонни, тикиб келган кийимларини кўрсатмоқчи бўлишибди.\nАввал бошлаб бойнинг икки катта келини ёпиб келган нонларини кўрсатишибди. Тўйхонадагилар қарашса, ҳаммаси кулга ўхшаган кўмоч эмиш, тикиб келган кийимларини кўрсатишибди, қарашса, кийимлар ҳам расво, кийиб бўлмайдиган эмиш.\nНавбат бойнинг пари келинига етибди. Бу ҳам ёпиб келган нонларини, тикиб келган кийим-кечакларини бирма-бир кўрсатибди.\nНонлари новвойнинг нонидан ҳам чиройли, кийимлари уста тикувчиларнинг кийимларидан ҳам гўзал тикилган эмиш. Тўйхонадаги ҳамма одамлар бу кийимларни ва нонларни кўриб ҳайрон бўлиб томоша қилибдилар. Тўйхонадаги бир одам бойдан:\n— Кичкина ўғлингизни қаердан уйлантиргансиз, бой бобо? — деб сўрабди.\n— Нариги қишлоқдаги бир камбағалнинг қизи, — дебди бой.\nКеч бўлгач, бой ўғиллари билан бир уйда ётибди. Келинлар бошқа бир уйда ётибди. Ҳамма ётгандан кейин бой кичкина ўғлини бир овлоққа чақириб олиб секин сўрабди:\n— Болам, аёлингнинг мушук либосини қаерга қўйгансан?\n— Сўраб нима қиласиз, ота? —дебди кенжа ўғил.\n— Эй болам, сўрайман-да, — деб жавоб берибди чол.\nКенжа ўғил гапни чалғитибди. Бой ҳеч айтмаганига қўймабди. Охири кенжа ўғил айтибди:\n— Парининг мушук тери либосини бўз отнинг челгиси орасига қўйганман.\nБой бўз отнинг челгиси орасидан парининг мушук либосини олиб, ўтга ташлабди. Мушук либосининг куйган иси парининг димоғига урибди.\nПари бир кишига:\n— Менинг эримни чақириб келинг! — дебди. У топиб келибди.\nКенжа ўғил хотинининг ёнига келиб:\n— Ҳа, нима дейсан?— деб сўрабди. Пари айтибди:\n— Эй йигит, энди қирқ ботмон темирдан ҳасса ясайсан, қирқ ботмон темирдан чориқ тикасан, ҳассанг жуволдиздай бўлгунча, чориғинг ғалвирдай бўлгунча мени излайсан. Энди сен менга йўқ, мен сенга йўқ, — деб бир парвоз қилиб, ўтовнинг туйнугидан чиқиб кетибди. Кенжа ўғил чапак чалиб қолаверибди.\nБугун ўтибди, тонг отибди, тўй тарқабди, меҳмонларнинг ҳар қайсиси уй-уйига кетибди. Бой ҳам ўғиллари билан уйига қайтибди.\nКенжа ўғил қирқ ботмон темирдан ҳасса қилиб, қирқ ботмон темирдан чориқ қилиб кийиб олибди. Энди кенжа ўғил парини излаб юра версин, гапни бойдан эшитинг.\nКундан-кун, ойдан-ой, йилдан-йил ўтибди.\nБир кун бой айтибди:\n— Ўғлимнинг йўқ бўлганига уч йил бўлди, бунинг бор-йўқлигини билайин, агар йўқ бўлса, хатми қуръон қилайин, — дебди. Тўрт ёққа тўрт одам юборибди. Ҳар қайсиси бир ойлик озиқ олиб чиқиб кетибди.\nИзлаб-излаб, ўттиз беш кун деганда тўрттови тўрт ёқдан қайтиб бойнинг олдига келибди. Бой улар билан сўрашгандан кейин:\n— Ҳеч хабар топдиларингми? — деб сўрабди.\nУлардан бири жавоб берибди:\n— Эй бой бобо, ўғлингизнинг кетганига уч йилдан ошиб бораётир. Бор бўлса қаерда бўлса ҳам келар эди. Энди у ёғини ўзингиз биласиз, — дебди. Бой катта ўғиллари билан ўйлашиб, кенгашиб, қишлоғининг катта-кичигини йиғиб, ўғлининг худойисини ўтказибди.\nБулар худойи қила турсин, энди икки оғиз сўзни кенжа ўғилдан эшитинг.\nКенжа ўғил тоғ, саҳро, дашт-биёбонларни кезибди. Кунлардан бир кун юриб-юриб йўли бир равот ёнидан тушиб қолибди. Равотнинг ёнида бир сарҳовуз бор экан. Сув талаб бўлган йигит бир дам нафасимни ростлаб олайин деб, ҳалиги ҳовузнинг лабига бориб ўтирибди. Шу орада равотдан бир бола чиқиб, қўлидаги обдастани ҳовуздан тўлдириб олибди. У кетаётганида йигит болани чақирибди:\n— Эй бола, сувингни олиб кел, бир ичиб берайин.\n— Сен қандай одамсан, олдингда сув турибди-ку, менга сув бер дейсан, — деб кетаверибди.\n— Шу обдастангдаги сув қон бўлиб қолсин! — дебди йигит.\nБу равотда ялмоғиз кампир яшар экан. Сув олиб кириб кетган бола кампирнинг хизматкори экан. Йигитнинг излаб юрган париси ҳам шу ерда экан. Пари болани сувга чиқарган экан. Бола сувни олиб кирганда: “Қуй қўлимга!” дебди пари. Бола қуйибди, парининг қўлига сув эмас, қип-қизил қон қуйилибди. Пари:\n— Ҳа, жувонмарг, мен сенга сув олиб кел десам, қон олиб келибсан-да, — дебди. Бола ҳайрон бўлибди. Яна ҳовузга сув олиш учун чиқибди. Бола обдастани чайқаб-чайқаб ташлаб, яна тўлдириб сув олиб қайтибди. Буни кўриб турган йигит:\n— Ҳай бола, обдастангни олиб кел, сувингдан бир ичиб берайин, — дебди.\n— Эй, сен қандай одамсан, олдингда ҳовуз туриб, сув тилайсан, ичсанг ҳовуздан ичавер-да, — деб сувни олиб кетаверибди.\n— Шу сувинг йиринг бўлиб қуйилсин, — дебди йигит. Бола сувни ичкарига олиб кирибди. Пари:\n— Қуй қўлимга! — дебди. Бола сувни парининг қўлига қуйибди.\nСув йиринг бўлиб қуйилибди. Пари болани уришиб:\n— Жувонмарг, сен бундай эмас эдинг-ку, сенга бир бало бўлдими, ҳали қон тўлдириб келасан, ҳали йиринг тўлдириб келасан, ҳовузнинг лабида нима бор? Айт! — деб бир-икки тарсаки урибди. Бола:\n— Ҳовузнинг лабида бир йигит ўтирибди, мен ҳар сафар сув олиб кетаётганимда “Ҳай бола, сувингни олиб кел, бир ичиб берайин” деб, мендан сув сўрайди. Мен унга сув бермай, олиб келаман, — дебди.\n— Бор, энди у сув сўраса, ичириб олиб кел, — дебди пари:\nБола яна обдастани чайқаб-чайқаб ҳовуздан тоза сув олиб келаётганда йигит, чақириб: “Ҳой бола, обдастангни олиб кел, сувингдан бир ичиб берайин” дебди. Бола бу сафар обдастадаги сувни йигитга тутибди. Йигитнинг қўлида парининг бир узуги бор экан, шу узукни обдаста ичига ташлаб юборибди. Йигит сўрабди.\n— Эй бола, бу сувни нима қиласан?\n— Опамнинг қўлига қуяман, — дебди. Йигит болага ўргатибди.\n— Опангнинг қўлига қуйсанг, аввал жиндай томиз, “Қуй” деса яна бироз томиз. “Дурустроқ қуй” деса обдастадаги ҳамма сувни ағдариб юбор, — дебди. Бола сувни олиб кириб, парининг қўлига қуя бошлабди. Бу сафарги сувда на қон бор, на йиринг, топ-тоза тиниқ сув эмиш. Пари:\n— Қуй! — дебди. Бола секингина икки томчи қуйибди. Пари:\n— Тузукроқ қуйсанг-чи, сенга бир бало бўлдими? Илгари бундай эмас эдинг-ку! —дебди. Бола обдастани ағдариб юборибди. Йигитнинг обдастага солган узуги парининг қўлига тушибди. Бу узукни пари танибди. Ўзининг узугини болага билдирмай қўлига тақиб олибди. Пари болани бир ёққа ишга буюрибди. Ялмоғиз кампирнинг йўқлигидан фойдаланиб, пари равотдан чиқиб қараса, йигит ҳовуз бўйида ўтирган эмиш. Уни чақириб олибди, равотга олиб кириб, сандиққа солиб бекитиб қўйибди. Кеч бўлибди, ялмоғиз кампир даладан қайтибди.\nАтрофга қараб, аланглаб: “Бу нима? Равотдан одам иси келади. Бунда одамзод борми?”— дебди у. Пари:\n— Бу ерда одамзод нима қилади, сизнинг маконингизга одамзоднинг келишга ҳадди борми? — деб жавоб берибди. Ялмоғиз кампир индамай қолибди.\nКампир ҳар куни эрталаб чиқиб кетар экан. Пари бўлса йигитни сандиқдан чиқариб олиб, гаплашиб ўтирар экан. Кунлардан бир кун пари йигитдан сўрабди:\n— Эй йигит, нега рангинг сариқ, сенга бир ситам ўтдими?\n— Эй, нозанин, — дебди йигит, — энди мен шундай қилиб юра бераманми? Умримнинг ярмидан кўпи сени деб сарсонгарчиликда ўтиб бораётибди, бу ердан бир илож қилиб кетишни ўйласанг-чи!\n— Эй йигит, мен ҳам кетмоқнинг пайидаман, бироз сабр қилайлик, — дебди.\n— Эй паризод, агар бугун-ерта бир илож қилиб кетмасак, диққатим ошиб сил бўламан, — дебди йигит. Пари:\n— Ҳой йигит, яна айтаман: сабр қил, ойнинг ўн беши қоронғу бўлса, ўн беши ёруғ, — деб эрига дилдорлик қилибди.\nКеч бўлиб, ялмоғиз кампир келиб, дамини олиб ўтирибди-да:\n— Ҳой болаларим, ўтирибсизларми? — дебди. Бир оз ўтгач, яна сўзлабди, — Равотдан одамзоднинг ҳиди келади. Сен паризод нима учундир бунинг сабабини менга айтмайсан.\n— Эй эна, бир қошиқ қонимдан кечсанг айтар эдим.\n— Ҳа айта қол, болам. Қанча гуноҳинг бўлса кечдим, — дебди кампир. Шунда пари:\n— Энажон, мени олиб келган вақтингизда, ўн беш ёшли сағир укам қолган эди. Катта бўлиб, мени излаб келган экан. Қанча кунлардан бери сиздан қўрқиб, сандиққа солиб яшириб юрибман. Меҳрибончилик қилсангиз, шу биргина укам сизнинг давлатингизда юрса, — деб илтимос қилибди. Ялмоғиз кампир:\n— Хўп, майли, болам, бу одам юрса, юрсин, — дебди-да, кўнглида “Буни ҳам сўриб ўлдираман-да”, — деб ўйлабди.\nКунлар ўта бошлабди. Қурғур ялмоғиз кампирнинг русуми шундай экан: ҳар куни йигитнинг тиззасига бошини қўйиб, унинг қонини сўриб ётар экан. Ялмоғиз бирор кимсанинг қонини сўрса, беш-ўн кунда уни ўлдирар экан. Йигит ҳолдан тоя бошлабди, у зорланиб ҳолдан кетаётганини айтиб: “Энди нима қиламиз, бунинг иложини қилмасак бўлмайди”, дебди. Пари айтибди:\n— Бунинг иложини мен сенга айтай, сен мен айтганимдек қил. Ялмоғиз кампирнинг бир туяси, бир кучуги бор, ҳамма вақт кучугига сомон бериб, туясига эса суяк ташлайди. Яна бир уйи бор, у уйнинг икки эшиги бор. Тўрдаги эшик ҳамма вақт ёпиқ туради. Пойгоҳдаги эшик эса очиқ туради. Уйнинг ўртасида бир устун бор. Уйнинг токчасида бир ойна, бир қайчи, бир тароқ туради. Эй йигит, бугун ялмоғиз даладан қайтиб, уйга кириб ўтирганда туясига сомон, кучугига суяк ташлаб қўй. Эшикнинг тўрдагисини очиб, пойгоҳидагисини қўйгин-да, ўзинг устуннинг тагига бориб ўтир. Шунда ялмоғиз кампир: “Кел бошимни қараб қўй”, деса, сен: “Эй она, ўзим чарчаб турибман, ўзингиз кела қолинг”, деб айт. Кампир келиб тиззангга бошини қўйиб ухлаганида сен унинг сочини устунга ўраб, маҳкамлаб боғла. Бутун сочини боғлаб бўлгач, секин ўрнингдан туриб, токчадаги ойнани, тароқни, қайчини олиб қўйнингга сол. Тўрдаги эшикдан чиқ. Мен ташқарида сени кутиб тураман. Иккимиз биргалашиб қочиб кетамиз, — дебди.\nБироз ўтгач, ялмоғиз кампир уйга кириб:\n— Эй болаларим, бугун мен кўп чарчадим, туя билан кучукка яхши қаранглар! — деб уст-бошини ечиб, ёнбошлаб ётибди. Йигит туянинг олдига сомон, кучукнинг олдига суяк ташлаб қўйибди. Сўнгра тўрдаги эшикни очиб, пойгоҳдаги эшикни ёпиб, ўзи устуннинг тагига бориб ўтирибди. Шунда ялмоғиз йигитга қараб:\n— Кел, болам, бошимни қараб қўй! — дебди. Йигит:\n— Эй она, ўзим чарчаб турибман, ўзингиз кела қолинг, — дебди. Кампир келиб йигитнинг тиззасига бошини қўйибди. Кампирнинг кўзи илинибди.\nЙигит: “Ҳа, палла-палла, шу палла”, деб кампирнинг сочини устунга ўраб, маҳкам боғлабди. Кампирнинг бошини секин тиззасидан олиб, ерга қўйиб, тароқ, ойна ва қайчини олиб, қўйнига солиб, тўрдаги эшикдан ташқари чиқибди.\nКампир бирдан уйғониб, “Ёпил, эшигим, ёпил”, дебди. Эшик эса:\n— Мен нега ёпилайин, ҳамиша мени ёпиб қўяр эдинг, — дебди. Кампир пойгоҳдаги эшигига қараб “Очил, эшигим, очил”, дебди.\n— Мен нега очилайин, мени ҳамиша очиб қўяр эдинг, — деб жавоб берибди. Ялмоғиз ичкаридан. “Ол, туям, ол!” деб бақирибди. Туя:\n— Мен нега олайин, менинг олдимга ҳамиша суяк солиб қўяр эдинг, — дебди. Ялмоғиз:\n— Кучугим, ол! — деб бақирибди. Кучук:\n— Мен нега олайин, олдимга ҳар вақт сомон солиб қўяр эдинг, — дебди.\nЭшиклар ҳам, туя ҳам, ит ҳам ялмоғизнинг айтганини қилмабдилар. У нима қилишини билмай қолибди. Шу вақтда йигит билан пари жўнаб кетибди.\nЯлмоғиз кампирнинг сочи жуда узун экан, йигит уни устунга қирқ ўраб, маҳкам боғлаган экан. Ялмоғиз не азоблар билан сочини ечиб, бўшатиб олибди ва йигит билан парининг кетидан қувиб кетибди. Ялмоғиз уч кеча-ю уч кундуз қувиб бир чўлда йигит билан парининг орқасидан етиб олибди.\nУлар ялмоғиз кампирнинг тароғини ташлабди. Тароқ катта бир тўқай бўлиб, кампирнинг олдини тўсибди. Кампир қичқириб:\n— Ҳой, болаларим, бу тўқайдан қандай қилиб ўтдиларинг? — деб сўрабди. Ҳар иккиси:\n— Эй она, бир тишимизни суғуриб теша қилдик, бир тишимизни суғуриб, болта қилдик, шу билан тўқайдан йўл очиб ўтдик, — деб жавоб беришибди ва чопиб кетаверишибди.\nКампир бир тишини суғуриб болта, бир тишини суғуриб теша қилибди. Тўқайдан йўл очиб чиқиб, йигит билан парини қуваверибди, Улар қоча берибди. Икки кеча-ю икки кундуздан кейин ялмоғиз уларга етиб олибди. Улар қайчини ташлаб қочибдилар. Қайчи ҳам боши ва охири кўринмайдиган катта тўқайга айланибди.\nТўқай кампирнинг олдини тўсиб қолибди. Ялмоғиз:\n— Ҳой болаларим, бу тўқайдан қандай қилиб ўтдиларинг?! —деб сўрабди. Пари:\n— Эй эна, бир тишимизни суғуриб болта қилдик, бир тишимизни суғуриб теша қилдик. Шу билан тўқайдан йўл очиб ўтдик, — дебди.\nЯлмоғиз яна бир тишини суғуриб болта қилибди, бир тишини суғуриб теша қилибди. Аслида кампирнинг тўртта тиши бор экан, тўрттови ҳам тамом бўлибди. Йигит билан парининг мақсади кампирнинг тўртта тишини йўқ қилиш экан. Шунда пари билан йигит қувониб кетаверибдилар.\nКампир эса болта, тешани қўлига олиб дарахтларни кесиб йўл очиб, тўқайдан чиқибди. Яна уларни қува берибди.\nИкки кеча-ю икки кундуздан кейин ялмоғиз кампир йигит билан парига етаёзибди. Улар энди ойнани ташлаб кетишибди.\nОйна бир катта дарё бўлиб қолибди. У дарёнинг таги ва поёни йўқ эмиш. Кампир дарёнинг лабига бориб ҳайрон бўлибди.\n— Ҳой болаларим, бу дарёдан қандай қилиб ўтдиларинг? — дебди.\n— Эй эна, кўйлагимизни ечиб, уни тошга тўлдириб, оғзини бўғиб, бўйнимизга илиб, дарёнинг таги билан ўтдик, — дебди.\nЯлмоғиз йигитнинг айтганидек қилибди ва ўзини дарёга ташлаш олдидан йигит ва парига қараб қичқирибди:\n— Ҳой болаларим, мен ўзимни дарёга ташлаганимдан кейин оқ кўпик чиқса, қаҳ-қаҳ уриб кулинглар, қизил кўпик чиқса зор-зор йиғланглар! — дебди-да, ўзини дарёга ташлабди, Бироз вақт ўтгач дарёни оқ кўпик тутиб кетибди. Йигит билан пари кўпикни кўриб уввос тортиб йиғлай беришибди. Яна бироз вақтдан кейин қарашса, дарёнинг бетини қон тутиб кетибди. Ҳар иккиси ялмоғиз кампирдан қутулиб, қувониб уч кеча-ю уч кундуз йўл юриб, ўз равотларига етиб келибдилар. Йигит пари билан ўйнаб-кулиб юра берибди.\nЙигитнинг ота-онаси, ака-укаси, қавм-қариндошлари келиб димоғлари чоғ бўлибди. Ҳар иккиси мурод-мақсадига етибди.\n← Аввалги Аввалги Моҳистара\nКейинги → Кейинги: Сеҳрли шамчироқ


21 октябр 2021, Тошкент вақти: 14:25\nСайрамлик ҳаваскор шоир бутун дунë ўзбекларини бирдамликка чақирмоқда.\nҚаршилик аёл ўзига ўт қўйди\n29 октябр куни қаршилик 43 ёшли аёл ўғлини ноҳақ қамашганига норозилик сифатида ўзига ўт қўйди. Бу ҳақда Озодликка маълум қилган қашқадарёликлардан бирининг айтишича, ўзига ўт қўйган аёл оламдан ўтган. Унга кўра, Қашқадарёда диндор йигитларни қама-қамалар давом этаяпти.\n- 15 октябр куни тўрт-бешта болаларни олиб киришган туҳмат билан. Қашқадарëда бўлаëтган нарсада бу. “Бировни сўкиб қўйдинг” деган нима билан 15 суткага олиб кириб қўйиб, уларнинг бўйнига ҳар хил нарсаларни қўйиб, террористик, жиҳодий нарсаларга алоқаси бор деб бўйнига қўйишган.\nОзодлик: Булар кимни сўкишган?\n- Улар ҳеч кимни сўкмаган. Улар тўғри ибодатини қилиб юрган, намоз ўқиб юрган одамлар.\nОзодлик: Демак, диндор йигитлар.\n- Ҳа. Ундан кейин масжидда юрган 30та болани 10-15 сутка қилиб олиб кирган. Уларнинг биттасини қўйиб юборган.\nОзодлик: Ҳозир бу йигитларнинг тақдири нима бўлаяпти?\n- Ҳибсда ҳозир 30тача одам. Бир нечтаси Ўзбекистондан қочиб чиқиб кетган. У ердан биттаси чиққан. Биттаси терговдан чиққан. Терговдан чиққани билан гаплашилганда, “Намоз ўқимайсан. Жумага чиқмайсан. Масжидга бормайсан” деган қўрқитишлар бўлаяптида.\nОзодлик: У йигитни шунақа шарт билан чиқарганми?\n- У болани шу шарт билан чиқарган. Хуллас, ўшаларнинг орасидаги биттасининг онаси ноҳақликка чидай олмасдан у ëққа, бу ëққа мурожаат қилган. Чора топа олмаганидан кейин Қашқадарë УВДсининг олдига бориб, бензин қуйиб ўзини ўзи ëққан. 43 ëшли аëл бўлган.\nОзодлик: Аëл тирик қолганми?\n- Йўқ, аëл ўлган.\n- 29 октябр куни бўлган, дейди қашқадарëлик суҳбатдошимиз.\nЖанубий Қозоғистоннинг Сайрам туманида яшовчи Қайсар Ўш қирғинида жабр кўрган ўзбекларнинг ҳақ-ҳуқуқлари тикланмаётгани ва халқаро ҳамжамиятнинг Қирғизистондаги ўзбеклар тақдирига бефарқ қараётганини айтади. Сайрамлик Қайсар Қурбон ҳайити кунлари бутун дунёдаги барча ўзбекларга қора лента боғлашни тавсия қилади. “Шу йўл орқали қирғизистонлик ўзбекларни қўллашимизни билдирамиз ва халқаро ҳамжамият эътиборини тортамиз”, дейди сайрамлик Қайсар.\n- “Сен етим эмассан¸ тинчлан жигарим” деб ўзбек шоири Ғафур Ғулом ватан уруши даврида Ўзбекистонга келтирилган минглаб турли миллат болаларига ëзган шеърида мурожаат қилган эди. Ўша қирғинбарот йиллари ўзи оч қолса ҳам етимлар кўнгли ўксимасин деб уларга бир бурда нонини бериб едирган, топганини кийдирган. Ўзбекнинг бошига бугун оғир синовлар тушди. Ўш ва Жалолобод фожиаси бир ўзбек ëки қирғизнинг фожиаси эмас, балки бутун жаҳон ҳамжамиятининг фожиаси. Бу бутун бир миллатлар, бунинг устига қардош миллатларнинг бир-бирига бўлган ишончининг йўқолиши.\nШу ҳақда ўйлай туриб мен бир нарсага ҳайрон бўламанда. Масалан¸ жиноятни кўриб туриб яшириш ëки хаспўшлаш жиноятга шериклик ҳисобланади. Ëки бирор-бир жиноятни кўра била туриб олдини олмасликка ҳаракат қилиш учун ҳам оддий фуқаролар жавобгарликка тортилади. Лекин ҳукуматнинг ўзи шу жиноятни хаспўшласа ëки яширишга уринса, нима учун улар жавоб беришмайди? Қатор нуфузли халқаро ташкилотлар, ҳатто БМТ ҳам негадир бу ҳақда шунчалик жиддий ëндашмаяпти?\nМана Қурбон ҳайити яқинлашиб келмоқда. Худди шу сабабли ўзимизнинг ўзбекларимизга, биродарларимизга бўлган ҳамдардлигимизни билдириш учун, иккинчидан ана шу халқаро ташкилотларнинг, нуфузли шахсларнинг эътиборларини тортиш учун Қурбон ҳайити кунлари барча ўзбекларга, ўзларини ўзбек деб билганларга ва уларнинг дардларига шерик бўлаëтган кишиларга қора лента тақишларини таклиф қилардим. Қора лента четдаги ўзбекларнинг Ўш ва Жалолободдаги биродарларимиз, миллатдошларимизга бўлган ҳамдардликларини ифодалаш учун, иккинчидан, халқаро ташкилотларнинг, қардош давлатларнинг ҳукуматларининг эътиборларини мана шу муаммога, мана шу фожиага жалб этиш учун, дейди Жанубий Қозоғистоннинг Сайрам туманида яшовчи Қайсар.\nҚирғиз армиясидаги ўзбек аҳволи қандай?\nАндижоннинг Олтинкўл туманида яшовчи Ғуломжон ака Қирғизистон армиясида хизмат қилаётган ўзбек йигитлари тақдиридан хавотир билдиради. Ғуломжон ака ўзбекларга нисбатан жиддий таҳдидлар кузатилаётган шу кунларда, ҳарбий хизматни ўтаётган ўзбеклар ҳолидан ҳам хабар олиш шартлигини айтади.\n- “Қирғизистондаги ўзбек йигитларининг армиядаги аҳволи қандай?” деб ҳеч ким гапирмаяптида. Улар нима қилаяпти, тинчми, соғ-саломатми, уларга қанақа ëрдам кўрсатилаяпти? Шу ҳақида гапирадиган йўқ, дейди Андижоннинг Олтинкўл туманида яшовчи Ғуломжон ака.\nБир ярим миллион ойлигимни бермаяпти\nБухоро вилоятининг Ғиждувон тумани “Ўзавтойўл” бирлашмаси ишчиси Сами Низомовга кўра, беш ойдан буён корхона ишчиларига ойлик берилмаяпти.\n- Мен Ғиждувон туманидаги Ўзавтойўлда 1981 йилдан бери ишлайман. Мана 5 ой бўлаяпти бир ярим миллиондан ортиқ иш ҳақим турибди. Беш ойдан буëн ололмаяпман.\nОзодлик: Беш ойдан бери ойликни битта сиз олмаяпсизми ëки бошқа ҳамкасбларингизга ҳам бермаяптими?\n- Ҳамкасбларим ҳам 50 мингдан аванс олиб келаяпти 2 йилдан буëн. Корхонамиз банкрот бўлганда бир ярим миллиарддан ошиқ.\nОзодлик: Демак, анча йиллардан бери ишчилар ойликларини ўз вақтида ололмаëтган эканда.\n- Ҳа, икки йилдан буëн. Бизларнинг эски раҳбаримиз Эсонов Насриддинжон корхонамизни бир ярим миллиард қарз қилиб қочиб кетди. Қочиб кетди деб бизнинг қулоғимизга тепишаяпти. Ишчилар 50 мингдан аванс олаяпти. Корхонада на ëқилғи бор, на материалга пул бор. Ана шундай изтиробда. Мана беш ой бўлаяпти менинг иш ҳақимни бермаяптида.\nОзодлик: Ëзма равишда “Нимага бермаяпсан беш ойдан бери?” деб мурожаат қилиб кўрдингизми?\n- Уни бухгалтерга айтаяпман. “Собиқ раҳбаримиз ана шундай қарз қилиб кетган. Корхонада пул йўқ” деяпти. Мен энди йўл системасида ишлайман. Ҳар ой йўлни сақлаш учун давлат пул ташлайди. Шу пулни қарзга қайтараяпмиз дейди. Шуни Муродилла Абдуллаев министримизга билдирмоқчи эдим. Корхонамизни қарз қилиб кетган бошлиғимиз Эсонов Насриддинжон. Унинг жабрини одий ишчилар тортаяпти. Энди унинг қарзини оддий иошчи тўласинми, дейди Бухоро вилоятининг Ғиждувон тумани “Ўзавтойўл” бирлашмаси ишчиси Сами Низомов.\nТожик тилини билмайман\nТожикистоннинг Сўғд вилояти, Ашт тумани, Ошоба қишлоғида яшовчи 73 ёшли Сафарали Йўлдошев тожик тилини билмаслиги ортида дуч келаётган бир муаммони тилга олади.\n- Судга ариза топширганмиз. Аризанинг топширилганига декабр ойи келса 12 ой бўлади. Тожик тилини билмаймиз, қийналаяпмиз, савол-жавоб қила олмаймиз. “Давлат тили тожик тили, тожик тилида гапир” дейди. Суд ўзи ўзбекчани яхши билади, лекин сарсон қилаяпти. Чақиради, борамиз, тожикчани билмаймиз. Ҳеч иложимиз йўқ. Мана 7 декабрдан бери неча ой бўлаяпти. Мана шунчан бери чақиради, сарсон қилади.\nОзодлик: Нимага судлашаëтган эдингиз ота?\n- Судлашганимиз ўзаро талашиб, арзимайдиган нарса. 3 ой 12 кунда жавоб қайтариши керак. “Давлат тили тожик тили” дейди. Биз тожик тилини билмаймиз. Рус тили ҳам эсимиздан чиқиб кетган. Тоғнинг орасида яшаймиз. Рус тилида ҳам гаплаша олмаймиз. Бировнинг олдида гаплаша оламиз, лекин сиëсий гаплаша олмаймиз.\nОзодлик: Таржимон беришмадими?\n- Таржимон йўқ. Таржимонни қаердан топамиз? Таржимон ҳам пул олади. Камбағалчиликдан ўзимиз зўрға тирикчилик қилаяпмизку, дейди Тожикистоннинг Сўғд вилояти, Ашт тумани, Ошоба қишлоғида яшовчи 73 ёшли Сафарали Йўлдошев.


Халқ таълими тизимида сўнгги 11 ойда 27,5 млрд сўмлик ўғирлик ва камомад аниқланган - Daryo\n14:26, 02.12.2021 5299\nЎзбекистон Халқ таълими вазирлигида 2021 йил бошидан ҳозирги кунга қадар жами 88 миллиард сўмлик молиявий хато-камчиликлар аниқланган, деб хабар беради ЎзА.\nХалқ таълими вазири ўринбосари Темур Комиловнинг сўзларига кўра, вазирлик фаолиятида молиявий хато ва камчиликларни олдини олиш бўйича бир қанча лойиҳалар, платформалар амалга оширилмоқда. Хусусан, 2021 йилнинг 11 ойи давомида жами 368,6 миллиард сўмлик молиявий хато ва камчиликларнинг олди олинишига ва бартараф этилишига эришилган.\nШунга қарамасдан, йил бошидан ҳозирги кунга қадар вазирлик томонидан ўтказилган назорат тадбирлари натижасида жами 88 миллиард сўмлик молиявий хато-камчиликлар, шундан 27,5 миллиард сўмлик ўғирлик ва камомад аниқланган.\nШунингдек, тизимдаги энг кўп талон-торожлик, бюджет маблағларини ўзлаштириш ҳолатлари аниқланган ҳудудлар ҳақида маълумот берилган. Унга кўра, Андижон вилоятининг Андижон шаҳрида 11,5 миллиард сўм, Сирдарё вилоятининг Боёвут туманида 11 миллиард сўм ҳамда ушбу вилоятнинг Гулистон шаҳрида 4 миллиард сўм миқдорда бюджет маблағлари ўзлаштириб юборилган.\nТаркибида жиноят аломатлари бўлган 159 та 72,9 миллиард сўмлик ўрганиш материаллари ҳуқуқий баҳо бериш ва қонуний чоралар кўриш мақсадида ҳуқуқ-тартибот органларига тақдим этилган.\nБундан ташқари, вазирликнинг Назорат-ҳуқуқий хизмати томонидан коррупцияга қарши курашиш борасида амалга оширилаётган ишлар бўйича ҳам батафсил маълумот берилган.\n«Ҳозирга қадар соҳада йўл қўйилган хато ва камчиликлар юзасидан 243 нафар раҳбар ходимлар эгаллаб турган лавозимларидан озод этилган, 3 минг 415 нафарига нисбатан интизомий жазо чоралари кўрилган, 151 та ҳолат бўйича тўпланган материаллар ҳуқуқ-тартибот идораларига юборилган», – дейди Халқ таълими вазирлигининг Назорат-ҳуқуқий хизмати бошлиғи Искандар Тўраев.\nШунингдек, ўтган давр давомида вазирлик томонидан 264 минг 41 нафар ходим ҳуқуқлари ҳимоя қилиниб, 963 нафарининг ҳуқуқи тикланган бўлса, 188 та ҳолатда бошқа давлат органлари томонидан фаолиятга ноқонуний аралашув ва текширувларнинг олди олинган.\nАввалроқ Ўзбекистон мактабларига қабул қилишдаги коррупциявий хавфлар маълум қилинган эди. Улар асосан, микроҳудудларнинг квота тизими, мактаб биносининг етишмаслиги (синфларда ўқувчилари сони меъёридан ошиб кетиши), 1-синфга қабул қилишда таълим тили бўйича аниқ талаблар йўқлиги, таълим сифати пастлиги каби муаммолар билан боғлиқ.\nЎзбекистонда 2021 йилнинг 9 ойида вазирликлар бюджетдан қарийб 84 млрд сўм ўзлаштирган. Бу ўтган йилгига нисбатан 3 баробар кўп\nХалқ таълими вазирлигига ўз жонига қасд қилишга мойил қизлар рўйхатини шакллантириш вазифаси юкланди\n12:23, 23.01.2022 118824\n13:50, 16.01.2022 119047\n19:35, 16.01.2022 82868\n18:17 Бугун 416\n18:00 Бугун 1357\n17:58 Бугун 2434\n17:37 Бугун 6268\n19:23, 28.01.2022 94763\n22:25, 27.01.2022 80410\n08:31, 28.01.2022 78308\n11:52 Бугун 80719


BMW ва Toyota’нинг биргаликдаги спорткарини ишлаб чиқариш билан австрияликлар шуғулланишади\n23:04 / 16.05.2016\nBMW ва Toyota компаниялари биргаликда яратган иккита янги спорткарни йиғиш Австрияда Magna компанияси корхонасида йўлга қўйилади. Бу ҳақда Kleine Zeitung нашри хабар берди.\nГап BMW Z4 родстерининг давоми, дастлабки маълумотларга кўра, у Z5 деб ном олиши мумкин, ҳамда қайта тикланган Toyota Supra купеси ҳақида кетмоқда. Биринчи бўлиб конвейерга немис модели қўйилади, бир неча ойдан кейин эса унга "Тойота" қўшилади. Иккала спорткар 2018 йилдан бошлаб чиқарилади.\nМоделларнинг платформаси ва технологияларнинг катта қисми бир хил бўлади. Шу билан бирга уларнинг дизайни турлича ва бир-биридан фарқланувчи мотор гаммаси бўлади. Magna’да моделларнинг ҳар йилги умумий ҳажми 60 минг дона машинани ташкил қилиши тахмин қилинмоқда. Моделларнинг биринчи жосуслик расмлари интернетда 2016 йил январида пайдо бўлган.\nЯпон ва немис автомобиль компанияларининг ҳамкорлиги 2013 йилда бошланган. Ўшанда компаниялар имзолаган келишувга кўра, компаниялар ёнилғи ячейкаларида ишловчи куч қурилмаси, ўрта ўлчамдаги спорткар архитектураси, енгил композит материаллар ва янги турдаги аккумулятор устида биргаликда ишлашни бошлашлари керак эди.\nМоделларнинг биринчи прототиплари устида ишлар 2014 йилда бошланганди. Ўшанда моделлар 2017 йилда бозорга чиқарилиши мумкинлиги маълум қилинганди.


“УМИД НИҲОЛЛАРИ - 2015” СПОРТ МУСОБАҚАЛАРИ ҒОЛИБЛАРИНИ ТАҚДИРЛАШ ТАНТАНАЛИ МАРОСИМИДАН! 27.05.2015 05:56\nЮртимиз келажаги бўлган ёш авлодни ҳар томонлама соғлом ва баркамол инсонлар бўлиб вояга етишларининг асосий ва муҳим воситаларидан бири, шубҳасиз, спорт ҳисобланади. Муҳтарам Президентимиз И.А.Каримов ташаббуси билан ташкил этилиб, юртимизда спортни ривожлантириш, ёшларимизни спортга жалб этиб, уларда миллий ғурур ва ифтихор туйғуларини янада ривожлантириш, буюк аждодларимизнинг мардлик ва жасурлик анъаналарини давом эттириш мақсадида ўтказилиб келинаётган анъанавий, уч бўғинли “Умид ниҳоллари”, “Баркамол авлод” ва “Универсиада” спорт мусобақалари, юртимиз ёшларини Ватанимизга муносиб инсонлар бўлиб вояга етишларида муҳим аҳамият эга!\nМазкур спорт мусобақаларида иштирок этаётган ёшларимиздан келажакда тажрибали спортчилар етишиб чиқмоқда!\nУч бўғинли тизимнинг биринчи бўғини – “Умид ниҳоллари” спорт ўйинларининг бу йилги финал босқичи, ўзгача – ёшлик ва спорт байрами сифатида ҳудудларда ташкил этилди.\nМусобақалар бу гал спортнинг ўн етти тури – бадиий гимнастика, бадминтон, баскетбол, бокс, волейбол, дзюдо, енгил атлетика, оғир атлетика, спорт гимнастикаси, стол тенниси, сузиш, таэквондо, футбол, шахмат, эркин ва юнон-рум кураши, қўл тўпи бўйича ўтказилди. Шундан 16 таси олимпия ўйинлари дастурига киритилган бўлиб, ҳамда шахмат бўйича ҳам беллашилди.\n“Умид ниҳоллари – 2015” мусобақаларида ўз иқтидори ва қобилиятини намоён этган энг иқтидорли спортчилар иштирок этдилар. Мусобақаларда қайд этилаётган натижалар йилдан-йилга ўсиб бораётганлиги сир эмас! Бу йил спорт мусобақалари шижоатли ва ҳар жиҳатдан етук, соғлом ва баркамол ёшларни ўзида жамлади.\n“Умид ниҳоллари – 2015” спорт мусобақаларининг Тошкент шаҳар финал босқичи тантаналари, ғолиб ва совриндорларни тақдирлаш маросими ҳақиқий байрамга айланиб кетди!\nБиринчи ўрин эгаси Тошкент шаҳар Чилонзор тумани жамоаси бўлди ва Муҳатарам Президентимизнинг совғаси – “Дамас” автомобили билан тақдирланди!\nИккинчи ўринни Юнусобод тумани вакиллари, Учинчи ўринни эса, Учтепа тумани спортчи ёшлари эгаллашди!\nҒолиблар қимматбаҳо эсдалик совғалари билан тақдирланишди!\nСпортчилар, болалар ижодий жамоалари, ҳамда юртимиз байроғини фахр ва ғурур билан кўтарган ёшларнинг майдонга кириб келишлари билан бошланган концерт дастури, барча ёшларни янада руҳлантирди!\nДастур давомида Ўзбекистон ва Қорақалпоғистон Халқ артисти Озодбек Назарбеков, Ўзбекистон Халқ артисти Гулсанам Мамазоитова, Ўзбекистонда хизмат кўрсатган артист Райҳон Ғаниева, “Шуҳрат” медали совриндори Жаҳонгир Позилжонов, хонандалар Шохруххон, Фаррух Комилов, “Эътироф” мукофоти совриндори “Элдидо” гуруҳи, хонандалар Лола, Илҳом Йўлчиев, Муниса Ризаева, “Афруз” гуруҳи, “Дурдона” гуруҳи ва бошқалар иштирок этишди.\nДастур режиссёри Ўзбекистон санъат арбоби режиссёр Рустам Шамсутдинов.\nЁшлар санъаткорларнинг қўшиқларини бирга куйлаб, рақсга тушишди.\nТантананинг байрамона мусиқий қисми ҳам ниҳоятда кўтаринки руҳда ўтди!\nЎзбекистон ва Қорақалпоғистон Халқ артисти Озодбек Назарбеков: - Ҳар йили мазкур тадбирда иштирок этамиз. “Умид ниҳоллари” спорт мусобақаларининг асосий эзгу мақсади, юртимиз келажаги бўлган ёшларни спортга жалб этиш! Умуман, “Умид ниҳоллари”, “Баркамол авлод” ва “Универсиада” спорт мусобақалари, ёш авлод ўртасида соғлом турмуш тарзини оммалаштириш, ёшлар қалбида Ватанга муҳаббат, Истиқлол ғояларига садоқат, миллий ғурур ва ифтихор туйғуларини камол топтиришда муҳим омил бўлиб хизмат қилади ва Республика миқёсида бўлиб ўтади. Бугунги кунда спортчиларимиз жаҳон миқёсида қўлга киритаётган катта-катта марраларнинг илк қадамлари, мана шу “Умид ниҳоллари” каби спорт мусобақаларидан бошланади! Табиийки, мана шу спорт мусобақаларида ғолиб бўлиш, ёш спортчиларнинг кўнглида янгидан-янги ютуқларни қўлга киритиш учун умид беради! Нафақат умид беради, балки олдинда янада катта марраларни эгаллашига сабаб бўлади ва ҳар қандай спортчининг ҳам кўнглида ёрқин умидлар билан олдинга интилишига ундайди, деб ўйлайман. Бугунги ўзбек спортчиларининг жаҳон миқёсида қўлга киритаётган ютуқлари, мана шу лойиҳалар туфайли бўляпти, десам хато бўлмайди! Мана шу лойиҳалар бизда ривожланиб борган сари ўйлайманки, ёшларимиз ўртасида спорт янада юқори даражада ривожланади, ҳамда ёшларимиз бундан ҳам юқори натижаларни қўлга киритадилар!\nЎзбекистон Халқ артисти Гулсанам Мамазоитова: - Мазкур спорт мусобақалари, ёшларимизни маънан етук ва соғлом бўлишга ундайдиган тадбирларимиздан! Деярли ҳар йили, “Умид ниҳоллари”, “Универсиада”, “Баркамол авлод” спорт мусобақалари ўтказилади ва энг қувонарли ҳол, бу мусобақалар жуда ҳам кўп ёшларни қамраб олади, стадионлар ёшлар билан тўлиб-тошади. Талабалар, ўқувчилар, умуман ёшлар бу мусобақаларга ўзлари ҳавас қилиб, қизиқиб, иштирок этиб, Ватан равнақига озгина бўлса ҳам, ўз ҳиссаларини қўшаётганликлари, кейинчалик халқаро мусобақаларда ҳам иштирок этиб, юртимиз номини оламга ёяётганликлари қувонарли ҳол! Шундай спорт мусобақаларни бизнинг юртимизда бўлаётганлиги энг катта бахт, чунки, тинч ва фаровон давлатда мана шундай тадбирлар бўлади! Умуман, шундай байрамларимиз кўп бўлсин! Ёшларимизга тилагим, тинчлигимизнинг қадрига етишсин! Ўз олдиларига қўйган вазифаларни вақтида бажариб, яратиб берилаётган имконият, шароитлардан унумли фойдаланишсин! Шунда юртимиз келажаги учун ўз ҳиссаларини қўшиб, келажакда ўзлари ҳоҳлаган ҳар жиҳатдан етук ва баркамол инсон бўлиб вояга етишади! Барча Ўзбекистон ёшларига омад тилайман!


Тошкентда солиқчи хотинини тепиб, калтаклагани айтилмоқда | Qalampir.uz\nТошкентда солиқчи хотинини тепиб, калтаклагани айтилмоқда\n3-саҳифа\t04 Ноябрь 23:28 42542\nЖорий йилнинг июнь ойида Тошкент шаҳар Яккасарой туман солиқ инспекцияси ходими ўз турмуш ўртоғини ёпиқ автотураргоҳда ерга ётқизиб, қорин қисмига тепиб, дўппослаган. Nemolchi.uz лойиҳаси жабрланувчи аёл мурожаатига асосланиб, воқеа тафсилотларини маълум қилди.\nҚайд этилишича, эри қизига қўл кўтарганидан кейин аёл уни ташлаб кетган. Эр эса хотинининг ортидан қолмасдан кечиришини ва уйга қайтишини сўрай бошлаган. Аслида эрнинг қўл кўтариши анча олдин бошланган. Бундан ташқари жорий йилнинг апрель ойида фожиа юз бериб, уларнинг 14 ёшли ўғли ҳалок бўлган.\nАёл бундай йўқтишдан ҳали ўзига келмай туриб, уч ҳафта ўтгач, эри ёш қиз билан никоҳлангани ҳамда уйга олиб келганидан хабар топган. Шу билан бирга, эр аёлининг ортидан қолмаган, уни уйга қайтаришга ҳаракат қилган.\nЎз навбатида, аёл эридан тинч қўйишини ва янги оиласи билан бўлишини сўраган. Аммо эр аёлнинг ишига, фарзандлари билан бирга яшаётган отасининг уйига келиб, тинчини бузаверган. Якунда, аёл отасининг танишидан квартира ижарага олиб, автотураргоҳи ва ёпиқ ҳудуди бўлган турар-жой мажмуасига кўчиб ўтган. Аёл уларни янги жойда ҳеч ким безовта қилмайди, деб ўйлаган.\nЖорий йилнинг июнь ойи охирида аёл одатдагидек қўриқланадиган ер ости автотураргоҳига кириб, машинадан тушиши билан унинг ёнига эри келган ва уларнинг ўртасида қуйидаги суҳбат давом этган.\nЭр.: — Кимнинг олдига келдинг?\nАёл.: Сенинг ишинг бўлмасин.\n“Ва шу пайтда эр аёлни калтаклай бошлаган. Аксига олиб, бу вақтда гаражда ҳам ҳеч ким бўлмаган. Аёл эса қўлини машинага чўзиб, сигнал бера бошлаган, лекин қўриқчилар келмаган. Шундан сўнг, эр уни ерга йўтқизиб, юзига тепган. Қўрқув, умидсизлик, оғриқ – кейин нима бўлганини аёл яхши эслай олмайди. Калтаклашни тугатган эр хотинини касалхонага олиб бориб, уни жазмани билан ушлаб олгани учун калтаклаганини айтган”, дейилади хабарда.\nБу вақтда аёлнинг қизи онасининг қайтиши кераклигини билиб, хавотирга тушган. Сўнгра қиз 102 рақамига қўнғироқ қилган. Ер ости гаражига тушганда эса онасининг машинасини очиқлигига ҳамда унинг атрофидаги қонга кўзи тушган. Аммо онаси у ерда йўқ эди.\nХабарга кўра, воқеа жойига етиб келган тезкор ходимлар камералардан аёлнинг ёлғиз қолгани, эркак эса уни зўравонлик билан калтаклагани акс этган тасвирларни олган.\nШифокорларга кўра, агар эр яна ярим сантиметрга адашганида, артерияга тегиб кетган ва аёл ўлган бўларди. Икки ҳафтадан сўнг ўтказилган компьютер томографиясига кўра, аёлда бош суякнинг бир қанча жойларида синиш ва қаттиқ лат ейиш ҳолатлари аниқланган.\nМаълум қилинишича, эрга нисбатан Жиноят кодексининг 104-моддаси “Баданга қасддан оғир шикаст етказиш” билан жиноий иш қўзғатилган. Унга нисбатан уч йилдан беш йилгача озодликдан маҳрум қилиш ёки уч йилдан беш йилгача озодликдан чеклаш жазоси тайинланиши кутилмоқда.\nХабарга кўра, эр ҳали ҳам аёлни таъқиб қилиб, ярашишга ҳаракат қиляпти (эр ёш “хотини” билан ҳам ажрашган). Эр ҳамон озод ва ҳеч ким аёлни босимдан ҳимоя қилмаяпти. Терговчилар аёллар инспекторига қўнғироқ қилишмаган, ҳеч ким унга ҳимоя ордерини таклиф қилмаган. Калтакланганига 3 ой бўлди, бироқ аёл тергов қайси босқичда ва суд қачон бўлишини билмайди.\n26 Ноябрь 13:02 54986\n27 Ноябрь 19:00 41739\n26 Ноябрь 11:11 41296\n27 Ноябрь 11:27 40628\n28 Ноябрь 13:57 33725


Аввал хабар қилганимиздек Андижон вилоятидан сайланган Ўзбекистон Республикаси Олий Мажлиси Қонунчилик палатаси депутати Мухаррам Дадаходжаева шу кунларда Хонобод шаҳрида амалга оширилаётган изчил ислоҳотлар, аҳоли турмуш тарзи ва сайловчилардан тушган мурожаатлар юзасидан учрашув ва ўрганишларни давом эттирмоқда.\nМ.Дадаходжаева Олий Мажлис Қонунчилик палатасида жорий йил бошида тузилган Фуқароларнинг соғлиғини сақлаш масалалари қўмитасининг аъзоси сифатида соғлиқни сақлаш тизимидаги муаммоларни аниқлаш ва ҳал қилишга асосий эътиборни қаратмоқда.\nАҳоли саломатлиги йўлидаги бундай юзма-юз мулоқотлар жараёнида мурожаатларнинг ижобий ечим топиб бораётгани сайловчиларнинг депутатга бўлган ишончини тобора оширмоқда. Жумладан, М.Дадаходжаева аҳолига кўрсатилаётган тиббий хизматлар сифатини яхшилаш борасида парламент, депутатлар ва жамоатчилик назорати самарадорлигини ошириш мақсадида Хонобод шаҳар тиббиёт бирлашмаси томонидан бугунги кунда аҳолига кўрсатилаётган тиббий хизмат самарадорлиги билан танишиб, соҳа ходимлари ва беморлар билан очиқ мулоқот олиб борди.\nБугунги кунда Хонобод шаҳар тиббиёт бирлашмаси томонидан 100 ўринли шаҳар тиббиёт бирлашмаси марказий шифохонаси, 1 та шаҳар кўп тармоқли марказий поликлиникаси, 2 та ҚВП, 1 та тез тиббий ёрдам бўлими туманнинг 40610 нафар аҳолисига тиббий хизмат кўрсатиб келмоқда.\nАҳоли саломатлиги йўлида олиб борилаётган самарали ишлар натижасида биргина 2017 йил давомида Хонобод шаҳар тиббиёт бирлашмаси томонидан жами 2 та ортопедия мосламаси, 25 та аравача (2 таси болалар учун), 2 та қўлтиқтаёқ билан эҳтиёжманд аҳоли таъминланган. Аҳолига ўз вақтида ва сифатли тиббий хизмат кўрсатиш мақсадида 2017 йил давомида бирлашмага 2 та янги дамас тез тиббий ёрдам машинаси ажратилган. Декабрь ойида 1 та Хюндай русумидаги реанимобиль келтирилган. Ҳозирги кунда жами 3 та тез тиббий ёрдам машинаси соз ҳолатда фойдаланилмоқда.\nЎрганишлар натижасида Хонобод шаҳар тиббиёт бирлашмаси томонидан аҳолига кўрсатиб келинаётган тиббий хизмат сифатини ошириш масалаларида бир қатор қамчиликлар борлиги аниқланди.\nЖумладан, Хонобод шаҳар тиббиёт бирлашмасида компьютер томограф мавжуд эмаслиги ҳамда бундай замонавий қурилма билан жиҳозлаш кўзда тутилмагани ва режалаштирилмагани бунинг натижасида шаҳар аҳолисининг тегишли қатлами, шу жумладан бирлашмага шошилинч ётқизилган беморларга ташхис қўйишда муаммолар келтириб чиқармоқда. Хонобод шаҳар бирлашмасида қурилиш реконструкция ишлари якунланган, лекин Марказий шифохона атроф девори тўла ўралмаган. Инвестиция дастури лойиҳасига қаттиқ жиҳозлар билан таъминланиш киритилмаган. Марказий шифохона стационар бўлимларидаги мавжуд қаттиқ жиҳоз ва операцион креслолар маънан эскирганлиги Бирлашмага “Тиббий хизмат” (вилоят муассасаларидан ажратилган дори воситалари ва жиҳозларни олиб келиш ва х.к.лар) учун автомашина мавжуд эмас. Кўп тармоқли Марказий поликлиникасида тор соҳа мутахассислари аҳоли сонидан келиб чиқиб ажратилган. Бунга асосан эндокринолог, инфекционист, гематолог, дерматовенеролог, ревматолог, нарколог лавозимлари 0,25 штат бирлиги тўғри келган. Бу эса ушбу соҳаларга мутахассисларни жалб қилишга монеълик қилмоқда. Натижада Бирлашма КТМПда ушбу лавозимлар вакант тарзида фаолият юритаётганликлари маълум бўлди. Мавжуд муаммога самарали ечим топиш учун Соғлиқни сақлаш ва Молия вазирликларига КТМП тор соҳа мутахассислари штат бирликларини энг камида 1.0 штат бирлигида ажратилиш масаласида депутат сўрови юбориладиган бўлди.\nШунингдек, Хонобод шаҳар Кампиробод МФЙ, “Мироб” кўчасида яшовчи 1975 йилда туғилган Ш.Акбаров икки томонлама коксоартроз касаллиги билан операцияга муҳтож эканлиги айтилди. Депутат сўровига асосан бемор Республика травматология ва ортопедия илмий текшириш институти мутахассислари томонидан операция қилиниши режалаштирилди.\nХонобод шаҳар Кампиробод МФЙ, “Санам” кўчаси 58-уйда яшовчи фуқаро М.Ботиржонов В20 ташхиси билан назоратда туриши, “Оби Ҳаёт” кўчасида яшовчи Н.Янгибоева сурункали жигар хасталиги билан даволанишга мухтожлиги юзасидан мурожаат қилишди. Ҳар иккала фуқаро мурожаатлари депутат томонидан шу жойнинг ўзида ҳал этилиб, кўрсатма асосида тиббиёт бирлашмаси томонидан стационарда даволанишлари ташкил этилди.\nШунингдек, Кампиробод МФЙ, “Мироб” кўчаси 33-уйда яшовчи фуқаро Ш.Акбаров болаликдан ногиронлиги ва саломатлигини тиклашда амалий ёрдам сўраганлиги атрофлича ўрганиб чиқилиб, тиббиёт бирлашмаси томонидан тиббий экспертизага йўналтирилди.\nУмуман олганда юзма-юз, очиқ мулоқот тарзида олиб борилаётган учрашувларда аҳоли томонидан билдирилаётган мурожаатларнинг аксарият қисми ўша жойнинг ўзида ҳал этилмоқда. Вилоят, республика, вазирлик ва мутасадди ташкилотлар аралашувида ҳал этилиши лозим деб топилган мурожаатлар депутат томонидан белгилаб олиниб тегишлича депутатлик сўрови юбориш йўли билан ҳал этилиши белгиланмоқда.\nЭнг муҳими, аҳолини ўйлантираётган, қийнаётган масалалар юзасидан ҳудудларда иш олиб бориб, масалани жойида ҳал қилиш, тиббиётни аҳолига яқинлаштириш борасида аниқ ишлар олиб борилмоқда.


05 июл 2022, Тошкент вақти: 18:22\nАндижоннинг Асака туманида аҳоли карантинга қарамай маҳаллий унга навбатда турмоқда.\nЎзбекистон ҳукуматининг мамлакатда озиқ-овқат захиралари етарли экани, карантин даврида нарх-наво оширилишига йўл қўйилмаслиги, нархларни оширганлар маъмурий¸ ҳатто жиноий жавобгарликка тортилиши ҳақидаги огоҳлантирувларига қарамай¸ аҳоли энг кўп истеъмол қиладиган уннинг нархи сўнгги уч кун ичида кескин ошиб кетди.\nИжтимоий тармоқларда карантинга қарамай баъзи дўконлар олдида арзон маҳаллий унга навбатлар пайдо бўлгани акс этган суратларни кўриш мумкин.\nАндижон, Фарғона, Жиззах ва Сурхондарё вилоятларининг йирик деҳқон бозорлари ва маҳаллалардаги озиқ-овқат дўконлари олдида одамларнинг маҳаллий унга узундан - узун навбати акс этган суратлар ижтимоий тармоқларда ёйинланди.\nОзодлик билан суҳбатда бўлган аҳоли вакиллари озиқ-овқат дўконларига чекланган миқдорда олиб келинаётган маҳаллий ун чайқовчилар қўлига ўтиб кетаётганини айтишади.\nАндижон вилоят, Асака туман, Неъматобод маҳалласида яшовчи аҳоли вакилларидан бири - аёлнинг Озодликка айтишича, 15 апрель куни 5 минг одам истиқомат қилувчи маҳаллага 30 қоп ун олиб келинган:\n- Шу ўттиз қоп унни ҳам уддабурронлар бир одамнинг уйига тушириб, яширишди. Қўлма-қилиб эркин нархда сотишяпти. Камдаромад аҳоли, қариялар, кўп болалилар унсиз қолди. Ҳеч ким буни назорат қилаётгани йўқ.\nАндижоннинг Асака туманида унга навбат.\nСурхондарёнинг Шўрчи туманида ҳам маҳаллий унга навбатлар кўпайди.\n- Ун дўконларда тез тугаб қоляпти. Саноқли одамларга сотилиб, қолганини чайқовчилар қимматга қопини 160-200 минг сўмдан пуллаяпти. Буларнинг изини текширувчилар борми?. Ўзимизда ун заводи бўлатуриб, бир халта ун ололмасак, - деди шўрчилик кекса.\nСурхондарё вилоят, Ангор туманидан OzodMikrofonга қўнғироқ қилган Эркин Гаппаров ҳам, карантин бошланганидан бери савдо дўконларидан Ўзбекистонда ишлаб чиқарилган унни топиш имконсиз бўлиб қолганидан арз қилди.\n“Оғзини тўлдириб “ун танқис бўлмайди” деган раҳбарлар, ун қани!”\nЎзбекистон пойтахти Тошкентдаги дўконларда ун танқислиги сезилмайди. Лекин, сўнгги уч кунда қозоқ унининг нархи пойтахтда ҳам ошди.\n- Асосан қозоқ уни олишлари боис маҳаллий унга эхтиёж йўқ. Тошкентда. Бир қоп қозоқ уни 200 минг атрофида бўляпти, - деди Тошкентнинг Фарҳод бозорида савдо қилувчи тадбиркор.\nВилоятлардаги озиқ-овқат дўкони ходимлари эса мамлакат бўйлаб транспорт воситаларининг ҳаракатланишига 30 мартдан қўйилган чекловлар сабаб етарли миқдорда ун олиб келинмаётганини айтишди.\n- 30 мартдан кейин маҳсулот келиши камайди. Ҳозир асосан аввалдан қолган нарсалар сотиляпти. Ун, ёғ келиши камайди. Келгани шу куни сотиляпти. Шунга навбатлар кўп, - деди Андижон шаҳрининг Деҳқон бозоридаги озиқ-овқат дўкони сотувчиси.\nАммо, Ўзбекистонда озиқ-овқат ортилган юк машиналарининг қатновига чеклов қўйилмаган. Улар назорат-ўтиш масканларида дезинфекция қилинганидан сўнг бошқа вилоят ва шаҳарларга киритилмоқда.\nОзодлик маҳаллий ун тақчиллашгани ҳақидаги хабарларга изоҳ олиш учун "Ўздонмаҳсулот" ҳиссадорлик жамияти матбуот хизмати раҳбари Дилнавоз Аслановага боғланди.\nАсланова раҳбарияти билан масалани обдон ўрганиб, бу ҳақда матбуотга изоҳ беришини айтди.\n- Ҳозир уйдан ишлаяпимиз. Мен бу масалани бошлиқлар билан ўрганиб, бу ҳақда кейинроқ изоҳ бераман, - деди Асланова.\nАсака туманининг Неъматобод маҳалласида маҳаллий унга навбат.\nКунгабоқар ёғи ва гўшт ҳам қимматлади\nЎзбекистонда бошқа энг муҳим озиқ-овқат маҳсулотлари нархлари ҳам кўтарилди.\nБир ҳафта аввал 50 минг сўм бўлган мол гўшти нархи 65 минг сўмга етган. Хорижий кунгабоқар ёғининг бир литри 10 минг сўмдан 15 минг сўмга ошган.\n- Асосан четдан келтириладиган кунгабоқар ёғи, қозоқ уни ошди. Ҳозир доллар 10 минг сўмдан тепада. Четдан олиб келинадиган маҳсулотларга долларда ҳисоб-китоб қилинади. Шунинг фонида гўшт ҳам ошди, бу табиий. Нарх-наво яна ошади, дейишяпти. Шунга одамлар шу маҳсулотларни ғамлашяпти, - дейди андижонлик тадбиркор.\nЎзбекистон Марказий банки маълумотига кўра, сўмнинг АҚШ долларига нисбатан алмашув курси ой бошига нисбатан 5,5 фоизга ошиб, 15 апрель куни 10 121 сўмни ташкил этди.\nБанк 15 апрель куни ўтказган онлайн брифингда миллий валюта алмашув курсига таъсир кўрсатган омиллар экспорт тушумлари ҳажмининг камайиши (март ойида февралга нисбатан 10 фоизга); трансчегаравий пул ўтказмаларида ҳам пасайиш тенденциясининг кузатилиши; асосий савдо ҳамкорлар ҳисобланган қўшни давлатлар ва Россияда миллий валюта курсларининг сезиларли даражада қадрсизланиши экани айтилди.\nАйни пайтда ҳукумат расмийлари аҳолини "ҳар-хил васвасаларга учмай карантин қоидаларига риоя қилишга" чақирмоқда.\nЎзбекистон Давлат Солиқ қўмитасининг Озодлик суҳбатлашган мулозими мамлакатда озиқ-овқат за[иралари етарли экани, одамлар ўз соғлигини хавф-ҳатарга қўймаслиги кераклигини айтди.\n- Олдин картошка деб одамлар коронавирус хавфига қарамай тумонат орасига киришди. Энди ун васвасаси. Ҳар ким етарлисини олиб, уйда ўтирса, ўзини хавфга қўймаса яхши бўлар эди, - Давлат Солиқ қўмитасининг Озодлик суҳбатлашган мулозими.\nЎтган ой оҳирида Ўзбекистоннинг баъзи бозорларида картошканинг килоси қисқа вақт ичида 3 минг сўмдан 9 минг сўмга кўтарилиб, ур-йиқитга сабаб бўлганди.\nҲозир эса бозорларда картошка 4-5 минг сўмдан сотилмоқда.


«Солиқ ва божхона хабарлари» газетасининг 2020 йил 10 ноябрь 45-сони - Gazeta.Norma.uz\n«Солиқ ва божхона хабарлари», №45, 2020й. 10 ноябрь\nЯширин иқтисодиётни соядан олиб чиқиш бўйича аниқ механизм жорий этилди\nМамлакатимиз божхона тизимида яширин иқтисодиётнинг олдини олиш борасида амалга оширилаётган ишлар хусусида ЎзА мухбири Ўзбекистон Республикаси Давлат божхона қўмитаси раиси Муротжон АЗИМОВ билан суҳбатлашди.\nАвтотранспортни божхонадан ўтказиш тартиби ўзгарди\nДавлат божхона қўмитаси ва Ички ишлар вазирлиги қарори (АВ рақами 2156-3, 26.10.2020 й.) Божхона чегарасидан олиб ўтилаётган автотранспорт воситаларини божхона расмийлаштирувидан ўтказиш тартиби тўғрисидаги низомга ўзгартириш ва қўшимчалар киритилди.\nКўчма ва қатнаш тусидаги ишлар учун устамалар\nКўчма ва қатнаш тусидаги ишлар учун устамалар ҳисобини қандай тўғри юритиш мумкин? Уларни тўлаш чоғида ЖШДС ва ижтимоий солиқ бўйича солиқ оқибатлари юзага келадими? Агар ходим устамалар олаётган бўлса, унга «суткалик» тўланадими? Ниҳоят, бундай тўловлар бўйича ҳисобот қандай топширилади? Масалаларга buxgalter.uz ойдинлик киритади.\nСОРЖ тушунчаси нима эканлигини ва у 2 турда бўлишини билиб олгач, таҳририят ДСҚнинг маълумотномасида СОРЖ-199 бўйича қарзга доир ёзув қаердан вужудга келишини тушунтириб беришни ДСҚ Жисмоний шахсларга хизмат кўрсатиш бошқармаси бўлим бошлиғи Ўткир НИЁЗОВдан илтимос қилди.\nЧет элдан товар олиб кирдингизми – ҚҚС тўловчиси бўлдингиз\nАйланмадан олинадиган солиқ тўловчиси шартнома асосида Ўзбекистонга товар олиб кирди. Солиқ органлари у умумбелгиланган солиқлар ва ҚҚС тўловчиси сифатида ҳисобга туриши кераклиги тўғрисида уни хабардор қилишди. Бу қанчалик қонуний? Вазиятни солиқ маслаҳатчиси Гулнора ЭРГАШЕВА тушунтирди.\nСОРЖ қандай ҳисобланади\nСолиқ органларининг маълумотномалари ва ҳужжатларида «СОРЖ» атамасини учратиш мумкин. Солиқ кодексида бу ҳақда ҳеч нарса айтилмаган. Buxgalter.uz илтимосига биноан бу сўзнинг маъноси ҳақида ДСҚ Бюджет даромадларини прогнозлаштириш бошқармаси катта инспектори Диана МЎМИНОВА сўзлаб берди.\nКонтрагент – бюджет ташкилоти электрон ҳисобварақ-фактурани қабул қилмаяпти, буни ЭРИга (электрон рақамли имзога) эга эмаслиги билан асосламоқда. Бунда ҳамкор ҳужжатни қоғоз шаклда имзолашга рози. Бундай вазиятда тижорат ташкилоти – товарлар ва хизматларни етказиб берувчи қандай йўл тутиши лозим? Тижорат ташкилотида солиқларнинг ҳисоби ва уларни тўлаш учун асос – қоғоз шаклда ҳисобварақ-фактура ва тақдим этилган, бироқ имзоланмаган ЭҲФнинг мавжудлиги етарлими? Саволга ДСҚ Камерал солиқ текшируви бошқармаси бошлиғи ўринбосари ¬Музаффар МУҲАММАДСАИДОВ жавоб берди.\nТовар ёки хизматларни сотиб олишда акциз солиғи\nКорхона ҳар гал акцизости товарларини импорт қилганда, ЁММ сотиб олганда ёки мобиль алоқа хизматлари учун ҳақ тўлаганда, ҳисобварақ-фактура ёки БЮДда акциз солиғи акс этади. Сотиб олувчи корхона унинг ҳисобини қандай юритиши ҳақида buxgalter.uz илтимосига биноан «Norma» компаниясининг эксперти Дилором САИДОВА гапириб берди.\nТурар жой ижараси – хизмат сафари харажати\nТошкент шаҳрида рўйхатдан ўтказилган доимий муассаса ЎзР фуқаросини ишга қабул қилди ва Самарқанд шаҳрига хизмат сафарига юборди. Ҳар ойда хизмат сафари (суткалик) харажатларини ва турар жойнинг ижара ҳақини тўлайди. Ходим Самарқандда доимий ишлайди. Бошқа ҳолатда бош офис хорижий мутахассисни ЎзРга қурилиш участкасида ишлаш учун хизмат сафарига юборди. ДМ хорижий мутахассис учун турар жойни ижарага олиш учун жисмоний шахс билан шартнома тузди. Турар жой ижараси суммаси хизмат сафари харажати ҳисобланадими ва унга ЖШДС солинадими? Турар жой учун жисмоний шахсга бериладиган ижара тўлови суммасига ЖШДС солинадими?\nФҲШ ва у бўйича солиқлар\nЮридик ва жисмоний шахслар (резидент, Ўзбекистон фуқароси) ўртасида юридик хизматлар кўрсатишга фуқаролик-ҳуқуқий шартнома (ФҲШ) тузилди, унга мувофиқ жисмоний шахс ҳақ олади ва бу унинг даромади ҳисобланади. СКнинг 371-моддасига мувофиқ меҳнатга ҳақ тўлаш тарзидаги даромадлар жумласига предмети ишларни бажариш ва хизматлар кўрсатиш бўлган тузилган ФҲШлар бўйича жисмоний шахсларга тўловлар ҳам киритилади. ДҲШ шартларига мувофиқ ижрочининг (жисмоний шахснинг) хизматлари қийматига Ўзбекистон қонун ҳужжатларига мувофиқ қўлланиладиган солиқлар ва ажратмалар киритилмайди. Жисмоний шахс доимий яшаш жойидаги солиқ хизматига йиллик жами даромади тўғрисидаги декларацияни ҳисобот йилидан кейинги йилнинг 1 апрелидан кечиктирмай тақдим этиши лозимми?\nСуғурта пули суммасига ЭҲФ\nКомпания мол-мулк суғуртаси, шунингдек иш берувчининг ¬масъулиятига доир шартнома тузди. Суғурта компанияси суғурта пули суммасига ЭҲФ тақдим этиши лозимми?\nЛизингга берувчидан олинадиган солиқлар\nКорхона мол-мулкни лизингга бериш билан шуғулланади. У мазкур фаолият тури бўйича қандай солиқларни тўлаши лозим?\n«Ўзбекистон Республикаси Давлат солиқ қўмитаси ҳузурида Фискал институтни ташкил этиш тўғрисида»\n«Коронавирус пандемияси даврида ташқи иқтисодий фаолият, туризм ва қурилиш соҳаларини қўллаб-қувватлашга доир қўшимча чора-тадбирлар тўғрисида»\n«Давлат иштирокидаги хўжалик жамиятлари ҳамда давлат унитар корхоналари тўғрисидаги маълумотларни ошкор этиш тизимини такомиллаштириш чора-тадбирлари тўғрисида»\n«Аҳолига тақдим этилаётган электрон давлат хизматларини кўрсатишда шахсни тасдиқлаш тизимини янада ривожлантириш чора-тадбирлари тўғрисида»\n«UzVC» миллий венчур фонди фаолиятини ташкил қилиш чора-тадбирлари тўғрисида»\nЎзР ДБҚ, ИИВнинг «Божхона чегарасидан олиб ўтилаётган автотранспорт воситаларини божхона расмийлаштирувидан ўтказиш тартиби тўғрисидаги низомга ўзгартириш ва қўшимчалар киритиш ҳақида»ги қарори\nУчинчи шахслар билан тўловларни ҳисобга ўтказишга тақиқнинг муаммо ва зиддиятлари\nТижорат банклари етказиб берилган маҳсулот, бажарилган ишлар ва хизматлар учун ҳақни бевосита етказиб берувчиларга тўлашлари, тўловларнинг учинчи шахслар ҳисобидан ундирилишига йўл қўймасликлари шарт. Бу ерда қандай муаммолар яширинган? Ушбу талаб ҳали ҳам долзарбми ёки эҳтимол, уни бекор қилиш вақти келгандир? «Norma» компаниясининг юридик масалалар бўйича эксперти Олег ЗАМАНОВ вазиятни шарҳлаб берди.\nБанк кэшбэк таклиф этди\nТашкилот (МЧЖ) чакана савдо дўконига эга. Хизмат кўрсатувчи банк томонидан мижозлар ушбу банкда карта очиши ва дўконимизда харидни амалга оширганларида кэшбэк олишлари шарти билан кэшбэк хизматлари (2% миқдорида пул маблағларини қайтариш) таклиф этилади. Масалан, спорт костюми ҚҚС билан 300 000 сўм туради. Мижоз ушбу банк картаси билан костюмни сотиб олди, онлайн-касса аппарати орқали 300 000 сўм уриб берилди. Кейин унга банк маблағлари ҳисобидан эмас, балки бизнинг ҳисобимиздан 6 000 сўм қайтарилди. ҚҚС қандай ҳисобланади? Бу ҚҚС бўйича ҳисоботларда қандай акс эттирилади? Бу онлайн-касса аппаратида қандай акс эттирилади?\nЎзбекистон корхонаси Ўзбекистонда фаолиятни амалга оширмайдиган чет эл компаниясига унинг товарларини Ўзбекистон бозорида илгари суриш учун ўқитилган ва тайёрланган ходимларни тақдим этиш бўйича хизматлар кўрсатади. Ушбу хизматларга ҚҚС солинадими?\nЧет эллик ходимга «касаллик варақаси» бўйича ҳақ тўлаш: бухгалтерия ҳисоби ва солиқ оқибатлари\nКорхонада меҳнат шартномаси асосида чет эллик ходим – бошқа давлат фуқароси ишлайди. У бетоб бўлиб қолди, ишга чиқмади. Оқибатда – компания директори номига касаллик вақти учун ҳақ тўлашни сўраб ариза ёзди. Корхона ҳақ тўлаши керакми? Чет эллик ходим, корхона унинг асосида ҳисоблашни амалга ошириши мумкин бўлган вақтинча меҳнатга лаёқатсизлик варақасини қаердан олиши мумкин? «Касаллик варақаси» бўйича ҳисоблаш қандай амалга оширилади?\nТадбиркорлар учун ижобий шароитлар\nМаълумки, карантин даврида макроиқтисодий барқарорликни сақлаш, иқтисодиёт тармоқлари ва соҳаларининг узлуксиз ишлашини таъминлаш, аҳоли даромадлари кескин пасайиб кетишининг олдини олиш мақсадида Президентимиз томонидан бир қатор фармонлар қабул қилинди. Ана шу қонун ҳужжатларининг амалий натижаси ўлароқ жойларда корхоналар фаолияти жонланиб бормоқда.\nИхтиёрий сертификацияни ўтказиш мумкин\nФирмамиз лок-бўёқ маҳсулотларининг улгуржи савдоси билан шуғулланади. Маҳсулотларимиз импорт қилиниб, маҳаллий бозорда сотилади. Декларациялаш жараёнида декларантлар биз харид қилаётган импорт товарларни ТИФ ТН коди тизимига киритишганда тизим мазкур лок-бўёқ маҳсулоти ЎзРда мажбурий мувофиқлик сертификати рўйхатига кирмаслиги тўғрисидаги ахборотни чиқаради. Давлат тизимида ишлайдиган мижозларимиз эса ё Ўзбекистоннинг мувофиқлик сертификатини ёхуд мувофиқлик сертификатининг олиниши мажбур эмаслигини тасдиқловчи ҳужжатни талаб қилишади. Бу ўринда мижозлар хорижий сертификатни тан олишмайди. Импорт қилинадиган лок-бўёқ маҳсулотлари сертификатланиши зарурлиги ёки зарур эмаслиги кўрсатилган расмий ҳужжат борми?\nКелишидан бир соат олдин хабардор қилинади\nБожхона постида бизнинг манзилимизга темир йўл орқали келаётган юклар тўғрисидаги маълумотларни олдиндан киритишни талаб қилишди. Буни қайси ҳужжат асосида талаб қилишяпти? Бундай ахборот қаерда бўлади?\nАлоҳида турдаги товарлар маркировкаланиши керак\nТоварлар давлат тилида маркировкаланиши кераклиги қайси норматив-ҳуқуқий ҳужжат билан белгиланганлигини айтиб берсангиз. Маркировкалар чоғида қандай маълумотлар кўрсатилиши лозим?\nВагоннинг тагида деб ким ўйлабди?\nДавлат божхона қўмитаси Сурхондарё вилояти божхона бошқармаси «Сариосиё» темир йўл чегара-божхона пости ходимлари Давлат хавфсизлик хизмати ҳамда Чегара қўшинлари билан ҳамкорликда йирик миқдордаги гиёҳванд моддаларининг республикамиз ҳудудидан қонунга хилоф тарзда олиб ўтилишига бўлган уринишни фош этишди.


Snapdragon 625’ли Galaxy J8 Plus тайёр – у Redmi Note 4X рақиби бўлиши мумкин! - Terabayt.Uz\nSnapdragon 625’ли Galaxy J8 Plus тайёр – у Redmi Note 4X рақиби бўлиши мумкин!\nЯқиндагина Samsung компанияси тайёрлаётган 2018 йилги Galaxy J8 смартфони Geekbench сервисида имтиҳондан ўтказилган эди. Энди эса айни шу моделнинг «каттароқ» версияси – Galaxy J8 Plus (ёки Galaxy J8 Pro) талқини ҳам шу бенчмаркда синаб кўрилгани маълум бўлди.\nЎҚИНГ: Galaxy J8 (2018): ҳамёнбоп смартфонлар бозорида кучли рақиб\nGeekbench сервисида ушбу смартфон SM-J805G модел рақами билан қайд этилган. Тест натижаларига кўра, у Android операцион тизимининг 8.0 Oreo талқини бошқаруви остида ишлайди.\nGalaxy J8+ девайси битта ядроли тестда 749 балл, кўп ядроли синовда эса 3708 балл тўплаган. Бу ҳозирда жаҳон бўйлаб кенг оммалашаётган Xiaomi’нинг ҳамёнбоп Redmi Note 4X моделига тенг кўрсаткичдир, унга ҳам худди шундай процессор ўрнатилган. Демак, жанубий кореялик компания бу модели орқали ҳамёнбоп смартфонлар бозорида хитойлик ишлаб чиқарувчи билан беллашади.\nКўриб турганингиздек, Galaxy J8 Plus’нинг самарадорлиги учун msm8953 (Snapdragon 625) чипи ҳамда 3 гигабайт ҳажмли тезкор хотира масъул. Таъкидлаш ўринлики, одатда Samsung компанияси флагман бўлмаган смартфонларига Qualcomm процессорларини ўрнатмасди. Фақат 2016 йилги Galaxy C7 ҳамда кейинроқ тақдим этилган Galaxy C7 Pro моделларигагина Snapdragon чиплари жойланган. Galaxy J8 Plus модели эса ушбу америкалик чипсоз процессори ўрнатилган навбатдаги Samsung смартфони бўлади.\nGalaxy J8+ (ёки Galaxy J8 Pro) моделининг тақдим этилиши ва нархи хусусида ҳозирча аниқ маълумот йўқ. Бу борадаги янгиликлардан бохабар бўлиш учун биздан узоқлашманг.\n#андроид смартфон #Samsung Galaxy J8+


САВОЛ: Мактабда 2008 йилдан буён қоровул вазифасида ишлайман. Мактабда икки штат бирлиги мавжуд. Иккинчи қоровул шеригим 2010 йилдан буён ишлаб келмоқда. Шу йиллар давомида иккаламиз ҳам бирор марта меҳнат таътили олмаганмиз. Мактаб раҳбариятига мурожаат қилганимизда икки киши бўлганимиз учун бизларга таътил бериш мумкин эмаслигини айтишди. Шу тўғрими?\nЖАВОБ: Ўзбекистон Республикаси Меҳнат кодексининг 133-моддасига кўра, меҳнат таътили барча ходимларга берилади. Шу жумладан, ўриндошлик асосида ишлаётган ходимларга, дам олиш ва иш қобилиятини тиклаш учун иш жойи (лавозими) ва ўртача иш ҳақи сақланган ҳолда йиллик меҳнат таътиллари берилади.


18:45 / 27.11.2017\nУкраина 2018-2019 йилларда Европа иттифоқидан 1,8 млрд евро миқдорида ёрдамни жалб этиш ниятида. Бу ҳақда мамлакат молия вазири Александр Данилюк душанба куни маълум қилди.\n"Янги дастур Украинага тахминан 1,8 млрд евро миқдорида молиялаштириш ажратишни назарда тутади", - дея айтиб ўтган вазир "Украинские новости" ахборот агентлигига. Молия вазирлиги раҳбарининг хабар беришича, молиявий ҳамкорликнинг батафсил шартлари яқин вақт ичида муҳокама қилинади.\n"Молия вазирлиги бу масала бўйича ишни ушбу ҳафтада бошлайди. Ҳар икки томон ҳам янги дастурнинг биринчи траншини олишни тезлаштириш ҳаракатида, шунинг учун унинг батафсил режасини ишлаб чиқиш бўйича кўплаб ишлар турибди", - дея қўшимча қилиб ўтди Данилюк. Амалдорнинг хабар беришича, молиялаштириш энг долзарб ислоҳотларни амалга оширишни қўллаб-қувватлашга йўналтирилиши лозим.


05.03.2018 15:52 Чоп этиш версияси\nРеспублика ихтисослаштирилган онкология ва радиология илмий-амалий тиббиёт маркази Наманган вилояти филиали фаолиятидан аҳоли жуда мамнун.\nМазкур шифохонада 3 миллиард 200 миллион сўмлик реконструкция ишлари амалга оширилди. Шифо маскани мажмуаси бутунлай янгича, замонавий қиёфа касб этди. Шифохонада, жумладан, 120 қатновга мўлжалланган поликлиника бўлимида беморлар учун барча шароит яратилган. Замонавий тиббиёт ускуна ва воситалари хизмат кўрсатиш сифатини янада оширга хизмат қилмоқда.\nРақамли маммограф, микротом, микроскоп, дуоденофиброскоп, колонофиброскоп, бронхофиброскоп, тиббий музлатгич, Siemens мультиспирал компьютер томографи, юқори частотали электрокоагулятор аппаратлари ташхислаш ва даволаш ишларига қўл келмоқда. Бу ерда илмий-тадқиқот олиб бориш имконияти ҳам кенгайди. Шунинг учун муассасага ўтган йили Республика ихтисослаштирилган онкология ва радиология илмий-амалий тиббиёт маркази Наманган вилояти филиали мақоми берилди.\n“Аёллар репродуктив тизими органларида хавфли ўсма касалликлари профилактикаси, эрта аниқлаш ва даволаш” мавзусида халқаро илмий-амалий конференциянинг 2017 йил 27-28-октябрь кунлари Наманганда ўтказилгани ҳам вилоятда онкологик тиббий хизмат кўрсатиш даражаси юксалиб бораётганидан далолат беради. Анжуманда Республика ихтисослаштирилган онкология ва радиология илмий-амалий тиббиёт маркази, шунингдек, Россия, Ҳиндистон, Жанубий Корея ва Дания мамлакатларининг шифокор-олимлари, онколог-жарроҳлари илмий маърузалари билан қатнашди. Анжуман доирасида бир неча беморлар билан мураккаб жарроҳлик амалиётлари бажарилди. Маҳаллий мутахассислар билан ўзаро тажриба алмашилди.\n– Президентимизнинг 2017 йил 20 июндаги “Ўзбекистон Республикаси аҳолисига 2017-2021 йилларда ихтисослаштирилган тиббий ёрдам кўрсатишни янада ривожлантириш чора-тадбирлари тўғрисида”ги қарори мазкур йўналишда янги истиқболларни очди, – дейди филиал бош шифокори, тиббиёт фанлари номзоди Ш.Ҳотамов. – Бундан кутилган мақсад ихтисослаштирилган тиббий ёрдамнинг замонавий талабларга жавоб берадиган самарали тизимини янада шакллантириш, профилактика ва касалликларни барвақт аниқлаш чораларини такомиллаштириш, аҳолига, шу жумладан, минтақаларда юқори малакали ихтисослаштирилган тиббий ёрдам кўрсатишнинг натижадорлиги, сифати ва ундан фойдаланиш даражасини тубдан оширишдан иборатдир. Айни пайтда мазкур қарор асосида соҳани такомиллаштириш борасидаги илмий-амалий ишлар изчил давом эттирилмоқда.\n2017-2021 йилларда вилоятда онкология хизматини янада ривожлантириш ва аҳолига онкологик ёрдам кўрсатишни такомиллаштириш дастури асосида хорижий давлатлар, халқаро молия ташкилотларининг имтиёзли кредит ва грантлари ҳамда бошқа бюджетдан ташқари маблағларни жалб этиш тадбирлари ҳам ўз самарасини бераётир.\nФилиалга 2017 йилда Япония гранти асосида қиймати 100 минг доллар бўлган энг замонавий Fuji маммографи ускунаси ўрнатилди. Мазкур аппарат аёллар сут безидаги саратон касаллигини юқори даражали аниқликда кўрсатиб бериш имкониятига эга. Шунингдек, БМТ гранти асосида қиймати 1 миллион 500 минг доллорлик нурлантирувчи аппаратлар ҳам келтирилди.\nБугунги кунда 140 ўринли мазкур шифо масканида қирқдан зиёд шифокор ва юзга яқин ўрта тиббиёт ходими аҳолига тиббий хизмат кўрсатмоқда. Филиалнинг поликлиника бўлими 120 қатновга эга. Дарвоқе, поликлиника хусусида гап кетганда бу борадаги муаммони ҳам айтиб ўтиш жоиз. У шифохона асосий корпусининг биринчи қаватида жойлашган. Юқори қаватларда эса стационар-клиник бўлимлар фаолият кўрсатади. 120 қатновга мўлжалланган поликлиникада бугунги кунда 200-250 бемор қабул қилинаётгани бу ерда ноқулайликлар туғдирмоқда. Асосийси, мазкур шифо масканига қўйилган тиббий-санитария талабларига кўра, поликлиника ва стационар даволаниш бўлимлари алоҳида биноларда бўлиши керак.